Isu Madrasah: Peguambela terkejut fail pendakwaan belum diterima

SHAH ALAM: Dua bulan lalu, seorang ibu kepada bekas pelatih sebuah madrasah mengaku tidak bersalah di Mahkamah Majistret di sini atas pertuduhan membuat laporan palsu, bahawa anaknya dikurung secara salah dan didera oleh pihak madrasah.

Zuraina Zamri, 45, membuat pengakuan tidak bersalah selepas pertuduhan dibaca di hadapan Majistret Mohamad Redza Azhar Rezali pada 26 September lalu.

Namun, keanehan berlaku pada hari ini yang sewajarnya sebutan kes apabila dokumen pendakwaan belum diterima pihak pembelaan.

Peguambela mewakili Zuraina, Datuk Haniff Hashim dari firma Tetuan Haniff & Co berkata, hari ini sewajarnya sebutan kes di mana telah ditangguhkan atas permintaan peguam sehari lewat yang sepatutnya berlangsung semalam.

“Yang mana pada hari ini Timbalan Pendakwa Raya (DPP) sewajarnya telah bersedia dan perlu memberi dokumen yang digunakan dalam perbicaraan, namun dokumen itu belum tiba di mahkamah hari ini.

“Difahamkan fail itu berada di ibu pejabat DPP ( HQ). Mungkin ada pihak yang sedang merujuk kes ini kepada DPP yang menyebabkan fail terbabit masih berada di HQ.

“Jadi sebutan ini ditetapkan semula pada 11 Januari 2023, selepas kita dapat dokumen, kita akan masukkan satu representasi untuk DPP kaji semula pertuduhan kes ini, kita akan bawa kepada Peguam Negara.

“Jadi apa yang kita boleh buat adalah kita mohon fail itu lebih awal agar pihak anak guam tahu apa pertuduhan ke atasnya sebelum proses representasi boleh dilakukan, ” katanya kepada media.

Turut hadir, peguambela dari firma Tetuan Haniif & Co, Syaheera Rosli.

Pertuduhan terhadap surirumah berkenaan mula tular selepas usahanya menyelamatkan anaknya di madrasah berkenaan pada Ogos lalu, dibuat mengikut Seksyen 182 Kanun Keseksaan yang memperuntukkan hukuman penjara maksimum enam bulan atau denda tidak lebih RM2,000 atau kedua-duanya, jika sabit kesalahan.

Bekas pelatih berkenaan telah membuat dua laporan polis masing-masing pada 23 Ogos dan 25 September, mendakwa dia dikurung secara salah dan diseksa.

Sementara itu, Zuraina berharap agar keadilan dapat ditegakkan dan segala urusan ke arah itu dipermudahkan Allah SWT.

Author

Tun Puteh Wanti

View all posts

View all posts


Penutupan jalan raya perlu dikurangkan bagi elak kesesakan lalu lintas – Zahid

PUTRAJAYA: Penutupan jalan raya susulan pembinaan jalan, bangunan dan infrastruktur  dilihat menjadi punca kepada kesesakan lalu lintas dan ia perlu dikurangkan serta harus dimaklumkan supaya ada kaedah penyuraian.

Timbalan Perdana Menteri, Datuk Seri Dr Ahmad Zahid Hamidi berkata, ketika kesesakan jalan raya terutama waktu puncak, penukaran laluan mestilah dilakukan segera bagi mengatasi masalah tersebut serta jalan atau laluan utama ke sesuatu destinasi akan diperluaskan dengan laluan kontra.

Dalam pada itu, Ahmad Zahid turut mencadangkan penggunaan pengangkutan awam harus digunakan secara efisien.

“Memperbanyakkan promosi penggunaan pengurangan kos dengan kos yang lebih rendah dan destinasi laluan yang lebih banyak.

“Begitu juga dari segi laluan khusus untuk bas akan dijalankan dengan kerjasama PBT khususnya Dewan Bandaraya,” katanya pada sidang media selepas mempengerusikan Mesyuarat Jawatankuasa Kabinet Mengenai Kesesakan Jalan Raya (JKMKJR) di sini, pada Selasa.

Pada 27 Disember lalu, Perdana Menteri, Datuk Seri Anwar Ibrahim mengeluarkan arahan kepada menteri-menteri untuk menubuhkan Jawatankuasa bagi menangani kesesakan jalan raya yang kian meruncing.

Oleh: AIN JAPRI (Pelatih USM)

Author

Media Variasi

View all posts

View all posts


Monyet di Bali ‘peras ugut’ telefon pelancong, minta ‘nego’ dengan makanan

BARU-BARU ini, tular sebuah video memaparkan seekor monyet melakukan ‘peras ugut’ dengan mengambil telefon bimbit milik pelancong semata-mata untuk mendapatkan makanan.

Menerusi hantaran di Instagram @balitopholiday, kelihatan monyet terbabit sedang duduk di atas tembok sambil memegang telefon bimbit dipercayai milik pelancong memakai topi seperti di dalam video.

Dalam video yang sama, kelihatan seorang wanita tua dipercayai warga lokal menawarkan sesuatu kepada monyet itu namun ditolak.

Tidak lama selepas itu, warga lokal itu mengeluarkan sebiji buah dari dalam beg nya sebelum diambil dengan rakus oleh monyet terbabit.

Melihatkan monyet tersebut masih memegang erat telefon bimbit, wanita tua itu terpaksa memberikan sebiji buah lagi supaya haiwan itu melepaskan telefon itu.

Difahamkan, insiden ‘peras ugut’ itu berlaku di sebuah Kuil Uluwatu, Bali, Indonesia.

“Jadi ini kisah salah seorang pengunjung Kuil Uluwatu telefon bimbit diambil oleh seekor monyet.

“Kemudian ibu Warlok (warga lokal) itu membantunya mengambil semula telefon bimbit pelancong itu dengan bertukar-tukar buah.

“Nasib baik monyet nak pusing balik dan jatuhkan handphone ke depan, bukan ke belakang,” kongsinya.

Dalam pada itu, pemilik Instagram itu turut memberi peringatan kepada pelancong yang mempunyai rancangan ke tempat seperti itu untuk berhati-hati dengan barang peibadi.

“Bagi mereka yang ingin atau sedang berkunjung ke tempat ini, anda mesti berhati-hati dengan barang-barang anda.

“Jika anda datang ke sini dengan membawa pemandu, anda dinasihatkan untuk lebih berhati-hati dengan barangan seperti cermin mata, topi, beg, sandal, dan tentunya telefon bimbit anda.

“Bagi mereka yang datang ke sini secara bebas tanpa pemandu, anda harus membaca amaran dan peraturan yang dipasang di setiap sudut tempat ini.

“Anda juga boleh menyelidik dahulu tempat-tempat yang anda akan lawati buat kali pertama supaya anda tidak terkejut dengan lokasi tersebut,” tulisnya.

Author

Nurul Ain Japri

View all posts

View all posts


Isu roboh 30 gerai: Peniaga kecewa MP Puchong tak jawab ‘Whatsapp’

PUCHONG: Peniaga-peniaga golongan B40 meluahkan rasa kecewa apabila Ahli Parlimen Puchong, Yeo Bee Yin tidak memberi maklum balas isu perobohan 30 gerai mereka di Bulatan Puchong Permai, di sini.

Mereka menerima notis perobohan oleh Majlis Bandaraya Subang Jaya (MBSJ) terhadap 30 gerai peniaga Melayu di sepanjang rizab bahu Jalan Taqwa Bulatan Puchong Permai mengikut Seksyen 72 (5) Akta Jalan Parit dan Bangunan 1974 (Akta 133) pada kelmarin untuk tindakan roboh hari ini.

Presiden Pertubuhan Ikatan Usahawan Kecil dan Sederhana Malaysia (Ikhlas), Datuk Mohd Ridzuan Abdullah berkata, Presiden Persatuan Peniaga sudah menghantar mesej Whatsapp kepada Ahli Parlimen (MP) Puchong namun tidak dijawab.

“Gerai mereka hendak dirobohkan, hilang sumber pendapatan anak hendak masuk sekolah lagi dua minggu, ada yang tanggung anak OKU tiada timbang rasa langsung.

“Inilah berlaku apabila MP hanya anggap rakyat sebagai alat politik sahaja, untuk undi sahaja, bila raih undi laju je jawab Whatsapp.

“MP apabila menang nak jawab Whatsapp pun tak boleh inilah contoh pemimpin ‘hit and run” sudah menang terus ghaib.

“Kita lihat masih banyak kedai mesin judi di Selangor beroperasi secara haram tetapi tiada tindakan, yang peniaga miskin hendak cari makan ni pula yang ditindas.

“PBT ini kalau peniaga jual goreng pisang nasi lemak ada sahaja hendak ambil tindakan, tetapi kalau kedai urut, kedai judi, kilang dibiar sahaja beroperasi secara haram bertahun-tahun sampai berlaku pencemaran dan tanah runtuh baru tahu tak buat kerja, jika tanya oh kami bertindak atas aduan, ” katanya pada sidang media Bantahan Tindakan Roboh 30 Gerai Peniaga di Bulatan Puchong Permai di sini.

Dalam pada itu, Timbalan Pengerusi Persatuan Peniaga Bulatan Puchong Permai, Yusof Isa berkata, MBSJ sediakan tapak niaga baharu ukuran sebesar satu lot parkir kereta sahaja, hendak masak di situ pun tak boleh.

“Konon untuk bantu peniaga tak tak ikhlas diberi tempat sempit apa pun tak boleh buat, bina pula di tempat tak strategik tiada orang datang, ini cara halus bunuh peniaga!

“MBSJ mahu roboh tapak ini untuk benarkan perlebaran jalan, ini projek ‘kelepet duit’ projek yang dicipta untuk beri makan kontraktor di samping kutip komisyen.

“Ini laluan tikus yang dibuka orang kampung 25 tahun lalu hujung jalan sebuah masjid sahaja.

“Ia bukan jalan utama jadi kenapa beria-ria hendak buat kecuali untuk sakau duit?

“Saya disaman MBSJ hari-hari tanpa ada alasan, memang melampau,” katanya.

Sehubungan itu, katanya beliau merayu agar pihak MBSJ dapat menangguhkan perobohan itu sehingga bubar DUN dan juga besarkan tapak niaga di lokasi pemindahan.

Author

Tun Puteh Wanti

View all posts

View all posts


Kes ugut pengarah Mentega Terbang disiasat

PETALING JAYA: Polis membuka kertas siasatan khianat dan ugutan ekoran kereta milik pengarah dan penulis skrip filem kontroversi Mentega Terbang dirosakkan serta ditinggalkan nota ugutan bunuh, hari ini.

Ketua Polis Selangor, Datuk Hussein Omar Khan berkata, kejadian itu berlaku di dua kawasan iaitu Kajang dan Ampang Jaya membabitkan kes simbah cat kereta dan meninggalkan nota ugutan.

Menurutnya, mangsa yang membuat laporan polis itu terbabit dalam pembikinan filem Mentega Terbang.

“Siasatan lanjut dijalankan mengikut Seksyen 427 Kanun Keseksaan dan Seksyen 507 Kanun Keseksaan,” katanya ketika dihubungi, hari ini.

Terdahulu, Kosmo! melaporkan kereta milik pengarah dan penulis skrip filem kontroversi Mentega Terbang dirosakkan dengan simbahan cat dan bahan asid serta ditinggalkan nota ugutan bunuh, hari ini.

Menerusi perkongsian gambar di Twitter @Amerhadiazmi, kelihatan kereta jenis Proton Saga berwarna merah dan Toyota Vios berwarna putih dipenuhi kesan simbahan asid, cat berwarna merah dan hitam.

“Cat serta asid disimbah ke kereta pengarah dan pelakon Mentega Terbang oleh individu tidak dikenali. Turut ditinggalkan nota ugutan bunuh terhadap mereka dan keluarga,” katanya.

Dalam gambar yang dihantar itu turut disertakan nota ugutan bunuh yang bertulis ‘Lu dengan family mesti mati’ dan nota amaran ‘Mentega Terbang jangan cabar agama Islam’.

Sementara itu, peguam kepada kedua-dua mangsa, Zaid Malek berkata, anak guamnya telah membuat laporan polis berhubung perkara itu, pagi tadi. – KOSMO! ONLINE

Author

Media Variasi

View all posts

View all posts


Anwar tidak tolak ansur lawan individu rompak kekayaan negara

IPOH: Perdana Menteri, Datuk Seri Anwar Ibrahim menegaskan beliau tidak akan bertolak ansur dalam usaha membersihkan Malaysia dan menyelamatkan bangsa daripada tindakan individu yang merompak kekayaan negara.

Anwar berkata, beliau mengarahkan kerajaan supaya menyelamatkan negara daripada pemimpin-pemimpin yang mengayakan diri dengan merompak harta kekayaan negeri.

“Itu tekad saya, senang susah saya hadapi. Kalau nak jatuhkan kerana saya lawan rasuah, silakan, tetapi saya tidak akan bertolak ansur daripada bersihkan negara ini dan selamatkan bangsa kita dan negara kita daripada tindakan orang yang merompak kekayaan negara.

Bukan sedikit, dan ini termasuk pimpinan yang ada dalam kerajaan, baik menteri, dalam kalangan kerajaan negeri (exco). Kena ingat, saya arah SPRM (Suruhanjaya Pencegahan Rasuah Malaysia) apa, ambil tindakan kepada siapa sahaja yang melakukan rasuah, terutama setelah kita bagi amaran, dia buat juga lagi,” katanya ketika berucap melancarkan program  “Semarak Tambun Cinta Al-Quran” dan menghadiri majlis berbuka puasa di Masjid Al-Ittihadiah di sini hari ini.

Anwar berkata, beliau tidak terlibat dalam kes mahkamah melibatkan bekas Menteri Besar Perlis, Datuk Seri Azlan Man.

“Apabila kita ambil tindakan (melawan rasuah), kita zalim. Bukan saya ambil tindakan saudara, ini yang paling akhir mantan Menteri Besar Perlis, saya bukan siasat, bukan saya buat laporan ke SPRM atau polis,” katanya.

Azlan mengaku tidak bersalah di Mahkamah Sesyen di Kangar, Perlis hari ini terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017.

Sementara itu, Anwar memberi contoh bahawa Lembaga Hasil Dalam Negeri (LHDN) juga perlu mengutip cukai termasuk daripada individu yang kaya dalam usaha menyelamatkan negara daripada kehilangan hasil.

“Lembaga Hasil Dalam Negeri, kutip cukai daripada semua, ini kalau dia tu orang kaya berbilion-bilion (harta), dia tak bayar cukai, (kalau bayar) dia bayar sikit, yang orang biasa kena bayar cukai (seperti biasa mengikut ketetapan), inilah yang kita harus betulkan.

Jadi saya sebut perkara ini kerana apa kaitan dengan Ramadan? Ramadan ini disiplin diri, soal nilai, soal akhlak yang saya ungkapkan sebagai MADANI,” katanya. – BERNAMA


Google hutang berjuta-juta dolar di Rusia, dituntut isytihar muflis

ALPHABET, pemilik Google dan anak syarikatnya Google LLC di Rusia, berhutang berjuta-juta dolar kepada vendor tempatan, yang mahu sektor mereka dalam operasi global gergasi teknologi itu diisytiharkan muflis, lapor TASS pada Isnin, yang memetik minit dari mesyuarat pertama pemiutang syarikat di Rusia.

Menurut agensi berita itu, jumlah liabiliti kewangan Google LLC pada akhir Ogos melebihi 20.1 bilion rubel (AS$211 juta).

Mesyuarat pemiutang dihadiri oleh wakil lapan vendor, termasuk Loji Radio Izhevsk dan perkhidmatan pemetaan 2GIS, serta ejen Perkhidmatan Cukai Persekutuan Rusia. Telah diputuskan bahawa penyedia ini kini akan memohon kepada Mahkamah Timbang Tara Moscow untuk menuntut Google LLC diisytiharkan muflis. Ini akan memberi mereka peluang untuk mendapatkan kembali beberapa kerugian mereka melalui mahkamah.

Google berada di bawah tekanan di Rusia sejak akhir 2021 kerana kegagalannya memadamkan kandungan yang dianggap sebagai haram oleh Moscow dan kerana menyekat akses kepada beberapa media Rusia di YouTube. Sepanjang tempoh ini, pihak berkuasa mengenakan Google LLC dengan beberapa denda yang besar. Pada April tahun lalu, laporan muncul bahawa syarikat itu gagal membayar denda, mengakibatkan penyitaan akaun Google di Rusia.

Pada Mei 2022, syarikat itu mengumumkan hasratnya untuk memfailkan kebankrapan. Ia juga mengesahkan penyitaan akaunnya, yang, katanya, menjadikannya mustahil untuk membayar kakitangan dan vendor. Pada November 2022, Mahkamah Rayuan Timbang Tara telah memulakan prosiding kebankrapan pertama terhadap Google LLC, meletakkannya di bawah pengawasan.

Sejak musim gugur lalu, lebih 1,000 syarikat Rusia telah memfailkan aduan undang-undang terhadap Google LLC. Majoriti aduan berkaitan dengan kegagalan syarikat itu menyediakan perkhidmatan pengiklanan, yang digantung selepas memfailkan kebankrapan.

Menurut laporan pendapatan unit Rusia untuk 2022, hasil Google di sana tahun lepas berjumlah 24.2 bilion rubel (AS$255 juta), penurunan 82% daripada 2021. Baki tunai dan setara tunai pada akaun Google LLC pada 31 Disember 2022 berjumlah kepada 375.5 juta rubel (AS$3.9 juta). Syarikat itu berkata, dana itu telah dirampas oleh Perkhidmatan Bailif Persekutuan Rusia pada akhir tahun lepas. Interfax kemudian melaporkan bahawa dana telah dipindahkan ke akaun deposit perkhidmatan sebagai langkah sementara sebelum prosiding undang-undang.

Pada Mei tahun ini, Google LLC memfailkan tuntutan mahkamah dengan Mahkamah Timbang Tara di Moscow terhadap Perkhidmatan Bailif Persekutuan, mencabar penyitaan asetnya.

Author

Taufik Asmady Abdul Aziz

View all posts

View all posts


11 kunci kejayaan Bell Ngasri – ‘Part last’ paling penting!

CYBERJAYA: Kemenangan yang diraih pelawak, Bell Ngasri dalam Anugerah Bintang Popular BH (ABPH) ke-35 malam tadi nyata memberi inspirasi buat orang ramai terus berusaha.

Malah, seorang perunding kewangan, Afyan Mat Rawi turut menyenaraikan tujuh pelajaran yang boleh diperoleh menerusi kejayaan Bell itu khususnya buat para usahawan.

Menerusi perkongsian di Afyan di Twitter, berikut merupakan 11 perkara yang boleh dijadikan contoh inspirasi daripada kemenangan Bell.

Beliau (Bell) berjaya meraih anugerah pertama selepas 37 tahun berada dalam industri hiburan. Ia bukan satu tempoh yang pendek dan tak ramai yang sanggup. Ramai artis yang dah bersara dalam tempoh tersebut, dan ramai juga yang hanya suam-suam kuku, tapi tidak bagi Bell. Ibarat kelapa, makin tua makin menjadi.

Apa yang kita boleh belajar sebagai usahawan ialah jangan mudah putus asa. Jika baru buat bisnes beberapa tahun tapi belum capai matlamat, rileks. Fokus kepada usaha. Trust the system. Nak jadi usahawan berjaya tapi baru kena reject sikit, terus merengek dan healing sampai pagi tak balik. Tak boleh la macam ni.

Sepanjang 37 tahun Bell dalam industri, tak ada sebarang kontroversi negatif yang melanda Bell kecuali makan di siang hari pada bulan puasa (lakonan). Beliau juga tak perlu menyanyi pakai baju pelik-pelik untuk dikenali ramai. Tidak perlu juga buat video-video kontroversi untuk kekal relevan. Tidak juga perlu buat video joget, buka baju dan seumpamanya.

Apa yang usahawan boleh belajar, untuk berjaya tak perlu pun buat perkara-perkara kontroversi negatif. Silap gaya, ia boleh merosakkan imej.

Jika dilihat faktor luaran dan fizikal Bell Ngasri, beliau biasa-biasa sahaja. Tidaklah kacak yang menjadi kegilaan gegadis seperti Aaron Aziz atau Fattah Amin. Tambah pula dia seorang yang rendah tak cukup inci di samping merendah diri.

Jadi apa yang kita boleh belajar sebagai usahawan, jangan menjadi faktor fizikal dan luaran semata untuk berjaya. Bayangkan individu seperti Bell dalam industri hiburan yang sangat mengutamakan raut wajah pun boleh berjaya, maknanya kita pun ada peluang yang sama.

Dalam satu wawancara, Bell pernah berkata, “Hari pernikahan dan hari bersanding pun saya bekerja.” Nampak tak kesungguhan Bell? Kalau bandingkan dengan sesetengah anak muda yang baru berjinak-jinak dalam bisnes, jauh panggang daripada api. Nak ajak buat kerja part time waktu malam lepas office hour, bagi alasan penat baru balik kerja. Ajak waktu hari cuti hujung minggu, bagi alasan nak berehat bersama keluarga. Tapi setiap hari duk mengadu di media sosial merengek gaji tak cukup, harga barang naik. Tapi ajak kerja lebih sikit, taknak. Nak berjaya tapi tak nak berkorban ibarat nak buang air tapi malas pergi tandas. Memang lencun.

Bell memang lahir dalam keluarga seni. Dari zaman kanak-kanak beliau berlakon sehingga dewasa. Ayah, abang, dan adik Bell Ngasri juga terlibat dalam industri hiburan tanah air sebagai pelakon dan penggiat seni. Bell pernah ceritakan, masa mereka adik beradik masih kecil, ibu mereka bawa naik bas ke penggambaran. Biarpun ibunya bukan yang terlibat secara dalam bidang ini, tapi memberi sokongan kepada anak-anaknya.

Pengajaran untuk para usahawan, didiklah anak-anak ilmu bisnes sedari kecil. Jika boleh, latih dan libatkan mereka dalam bidang keusahawanan kecil-kecilan sesuai dengan usia mereka. Supaya mereka membesar sebagai usahawan.

Kalau ikutkan, ketika Bell muncul kali pertama dalam arena seni 37 tahun lepas, ramai lagi artis yang sezaman dengan beliau. Tapi tak ramai yang sanggup melalui sejauh 37 tahun itu. Tambahan pula, penglibatan Bell adalah dalam lakonan drama dan telefilem sahaja dan tidak pernah pegang watak utama dalam mana-mana filem. Ia bukan usaha yang mudah. Kata kunci di sini, sebagai usahawan kita hendaklah bersabar dan jangan putus asa. Sebab kejayaan akan datang kepada orang yang tidak pernah kenal erti putus asa.

Ramai yang mengaitkan kejayaan Bell Ngasri dengan arwah Mamat Khalid, pengarah telefilem 16 Puasa, 17 Puasa dan 18 Puasa serta franchise Kampung Pisang yang dilakonkan oleh Bell sebagai Barkoba. Watak ini paling diingati dan menjadi fenomena sehingga beliau meraih Anugerah Bintang Paling Popular tahun ini. Apa yang usahawan boleh pelajari, mentor yang betul sangat penting dalam bisnes. Bell berlakon di bawah banyak pengarah, tapi menonjol di tangan Allahyarham Mamat Khalid. Jika kita dah berniaga lama masih belum berjaya, sama ada tak ada mentor yang betul atau jenis tak nak ikut cakap mentor.

Sebenarnya pada awal-awal kemunculan Bell, beliau bukanlah seorang artis komedi. Beliau banyak memegang watak serius dalam drama-drama ini. Sebelum watak Barkoba yang sinonim dengan lawak jenaka dalam telefilem-telefilem puasa arahan arwah Mamat Khalid, banyak kali Bell muncul dengan watak serius.

Malah banyak juga beliau memegang watak antagonis seperti pelajar bermasalah, kaki buli, lawan mak ayah, dan seumpamanya yang jauh berbeza dengan watak Barkoba. Tapi yang paling menonjol sehingga membawa kepada kemenangan kali ini ialah watak jenaka.  Jadi kita sebagai usahawan kena fokus jika betul-betul hendak berjaya.

Jangan sekejap nak jadi ejen takaful, lepas tu nak jadi ejen unit trust, lepas tu nak jadi REN, lepas tu nak jual emas, lepas tu nak jual penapis air, dan akhirnya semua ke laut China Selatan. Masa-masa awal tu ok la, tapi kalau tiap-tiap tahun tukar bisnes ni apa cerita?

Kalau dilihat kepada senarai artis yang memenangi Anugerah Bintang Paling Popular, beliau artis ketiga daripada kategori pelawak selepas Saiful Apek dan seingat saya, beliau satu-satunya artis yang menang daripada kalangan pelakon drama /telefilm lelaki. Jika daripada kalangan pelakon filem sudah banyak kali, tapi daripada kalangan pelakon drama dan telefilm lelaki, seingat saya ini kali pertama.

Malah, majoriti besar lakonan Bell adalah watak pembantu dan watak sampingan, bukannya watak utama pun. Apa yang usahawan boleh belajar ialah, hidup ini jangan terlalu memilih untuk berusaha. Tambah-tambah lagi dalam ekonomi yang sangat mencabar ini.

Kalau jenis sikit-sikit malu, sikit-sikit malas, susah sikit pun taknak, bagi kerja lebih dah bersungut, penat sikit dah merengek nak healing sampai pagi tak balik – memang tak ada harapan nak jadi usahawan berjaya.

Kita dapat lihat bagaimana Bell meraikan kejayaan bersama keluarga termasuk ibu bapanya, adik-beradik, dan isteri yang menyokong beliau sebelum terkenal lagi. Malah dalam banyak wawancara beliau menceritakan tentang usaha ibu dan ayahnya ketika zaman awal kemunculan.

Beliau juga banyak kali berkongsi pengalaman bagaimana beliau dibimbing oleh Allahyarham Mamat Khalid untuk menjayakan watak Barkoba yang menjadi fenomena, biarpun arwah sudah tiada. Pengajaran kepada para usahawan, jangan lupa kepada keluarga dan guru yang membantu kita sebelum kita mencapai sebarang kejayaan.

Jangan ingat kita berjaya atas faktor kita semata. Jangan jadi kacang lupakan kulit. Baru berjaya sedikit, terus lupa siapa yang menyokong kita sewaktu kita belum punya apa-apa suatu ketika dahulu. Ada juga yang jenis baru berjaya sikit dah lupa daratan, lupa guru dan mentor yang ajar skill berniaga masa tak tahu apa-apa.

Bell sangat sinonim dengan watak Barkoba dengan imej ikat kain pelekat di kepala. Sehinggakan dalam majlis grand Anugerah Bintang Popular pun dipakainya! Apa yang usahawan boleh belajar, cipta imej dan trademark bisnes supaya orang kenal dari jauh.

Sekarang ni, kalau sesiapa pakai kain pelikat di kepala, terus teringat Barkoba.

Author

Diyana Rahip

View all posts

View all posts


Baru lapan hari bernikah, ‘instafamous’ dicerai talak satu

CYBERJAYA: Personaliti media sosial, Elcah, sekali lagi diuji dengan penceraian apabila perkahwinan kedua tidak berkekalan lama.

Elcah mendedahkan bahawa dia sudah bercerai dengan lelaki yang baru dikahwini 3 Mac lalu menerusi akaun TikTok miliknya.

“Memang betul, nikah 3/3/2023, kau cerai aku pada 19/4/2023 tetapi ‘hadiah’ yang aku terima selepas 8 hari berkahwin adalah berita yang kau berikan pada aku,” tulisnya.

Lebih menyedihkan, perkahwinan mereka yang masih berada dalam fasa bulan madu itu berakhir dengan lafaz talak satu selepas lapan hari bersama.

Menjawab pertanyaan peminatnya yang bertanyakan keberadaan suaminya, Elcah berkongsi voice note yang dihantar bekas suaminya ketika melafazkan cerai.

Katanya, antara punca Elcah tawar hati dalam perkahwinannya kerana dia dikejutkan dengan berita kehamilan seorang wanita (skandal) dipercayai hasil hubungan dengan suaminya sendiri.

Tambahnya, dia cuma tempat persinggahan selama lapan hari mereka bersama.

Difahamkan lelaki itu menyatakan hasrat untuk berpoligami dengan alasan mahu bertanggungjawab atas perbuatan tersebut.

Elcah berkata, sebelum berkahwin lelaki itu banyak menunjukkan perbuatan red flag semasa mereka dalam fasa perkenalan seperti bersikap acuh tak acuh dalam proses mempersiapkan pernikahan mereka serta cuba menyembunyikan mesej setiap kali WhatsApp masuk.

Namun, Elcah mengabaikan semua tanda-tanda buruk itu dan tidak menyangka rasa tidak sedap hati untuk berkahwin akhirnya dibuktikan dengan berita sedemikian.

Oleh: AIN JAPRI (Pelatih USM)

Author

Media Variasi

View all posts

View all posts


Perak FC lantik Lim Teong Kim sebagai Ketua Jurulatih

Oleh: WAHYUDIN AL-BALINGI

PERAK FC hari ini mengumumkan pelantikan Lim Teong Kim sebagai Ketua Jurulatih bagi musim 2023 akan datang. Teong Kim menandatangani kontrak dua tahun dengan Perak FC, dimana kelab itu mempunyai pilihan untuk memperbaharui kontrak selama setahun lagi.

Teong Kim menyatakan bahawa beliau ingin membantu membawa perubahan struktur kepada cara kelab bola sepak dikendalikan di Malaysia.

Teong Kim mempunyai pengalaman melatih selama 12 tahun dengan juara Bundesliga 10 kali, pasukan Bayern Munich Bawah 19 tahun dan melatih pemain-pemain seperti Thomas Müller, David Alaba, Toni Kroos & Emre Can.

Pengalaman beliau juga termasuk berkhidmat di Bologna FC, mengendalikan bakat seperti Nicola Sansone dan Roberto Soriano.

Di peringkat tempatan, beliau pernah memegang jawatan Pengarah Projek Program Pembangunan Bola Sepak Negara pada 2013 dan kemudian pada 2016, dilantik sebagai Pengarah Akademi Mokhtar Dahari.

Pengerusi Perak FC, Datuk Seri Abdul Azim Mohd Zabidi berkata sudah tiba masanya untuk PFC menyusun semula pasukan selepas kekalahan berterusan dalam tiga perlawanan terakhir Liga Perdana.

“Perak FC terpaksa menjalani tempoh peralihan, dan kami kini telah menyelesaikan semua masalah yang timbul. Tiada lagi alasan untuk musim depan kerana kami mempunyai masa yang cukup dan jurulatih terkemuka yang telah ditambah dalam senarai kami.

“Matlamat utama kami ialah menstabilkan kelab, untuk mengekalkan status kompetitif kami dengan pengambilan skuad baharu.

“Pandangan Lim dalam pengurusan akar umbi dan pengendalian pemain muda sangat penting kepada Perak FC dalam proses membina semula pasukan mampan yang boleh bersaing untuk merebut kejuaraan, ” kata Azim dalam kenyataan media Perak FC pada Selasa.

Lembaga pengarah turut mengucapkan terima kasih kepada ketua jurulatih semasa Yusri Che Lah atas segala usaha dan kerja keras beliau sepanjang berkhidmat dengan pasukan.

Yusri akan diberi peranan baru untuk membangunkan skuad B-23 musim depan apabila Teong Kim mengambil alih peranan baharunya sejurus selepas perlawanan dengan Kuching City FC di Stadium Perak pada 17 September 2022, jam 9 malam, dengan proses penyerahan dimuktamadkan sebelum pramusim 2023.

Author

Media Variasi

View all posts

View all posts


KPLB peruntuk RM22 juta naik taraf laluan rangkaian di Serian

SERIAN: Landskap sosio-ekonomi di Serian dijangka lebih rancak dengan pelaksanaan Projek Jalan Masuk ke Sekolah Rendah Kebangsaan (SRK) Prangkaan–SRK Buguh–SRK Beruan dengan nilai peruntukan berjumlah RM22 juta.

Ketua Setiausaha Kementerian Pembangunan Luar Bandar (KPLB), Datuk Ramlan Harun berkata projek berkenaan merangkumi aspek menaik taraf jalan sepanjang 13.5 kilometer dan pembinaan tiga jambatan.

Katanya, pelaksanaan projek sudah pun bermula pada awal Januari tahun ini dan dijangka mengambil masa kira-kira 24 bulan untuk siap sepenuhnya.

“Projek ini akan memberi manfaat kepada 2,400 penduduk di kawasan tersebut (Serian) terutamanya kepada pelajar dan guru di SK (Sekolah Kebangsaan) Philip Beguh.

“Ini sekali gus menjimatkan masa perjalanan daripada dua jam kepada 45 minit untuk pergi ke bandar berdekatan,” katanya.

Ramlan berkata demikian semasa Lawatan Kerja Projek Prasarana Luar Bandar di daerah Serian di sini semalam.

Bagaimanapun, Ramlan berkata, buat sementara waktu, penduduk kawasan masih lagi bergantung kepada pengangkutan sungai untuk ke bandar berdekatan.

Katanya, KPLB berharap dengan pembinaan dan kerja-kerja menaik taraf ini juga membantu menyumbang kepada pertumbuhan ekonomi yang lebih seimbang di kawasan luar bandar.

Beliau menambah, ia selaras Aspirasi Kampung Sejahtera dan Dasar Pembangunan Luar Bandar.

“KPLB akan terus bekerjasama dengan wilayah Sarawak dalam memastikan peruntukan yang disalur membolehkan projek dilaksanakan dengan segera bagi memenuhi keperluan infrastruktur luar bandar,” katanya.

Untuk rekod, KPLB memperuntukkan sejumlah RM221.45 juta pada tahun 2022 bagi meningkatkan dan membina rangkaian jalan luar bandar di Sarawak.

Manakala sejumlah RM115 juta pula diperuntukkan bagi projek jalan perhubungan desa dan jalan ladang pertanian di Wilayah Sarawak.

Menerusi peruntukan yang diperolehi pada tahun 2022 Rancangan Malaysia (RMK) ke-12 ini membolehkan KPLB terus mempergiatkan kemudahan perhubungan jalan luar bandar di seluruh Sarawak.

Author

Fhatihah Zakinan

View all posts

View all posts


Tidak sempat mencuri, lelaki tertidur akibat mabuk

SEREMBAN: Seorang penjenayah terlena di rumah yang dicerobohi dipercayai gara-gara mabuk selepas minum minuman keras milik penghuni rumah berkenaan dalam satu kejadian di Taman Tanjung, Bahau, Jempol, semalam.

Ketua Polis Daerah Jempol, Supt Hoo Chang Hook berkata kehadiran lelaki berusia 41 tahun itu disedari penghuni rumah berusia 65 tahun pada 6.30 pagi yang kemudian membuat laporan polis.

“Ketika kejadian pengadu tinggal bersama isteri dan empat anak mereka di rumah teres satu tingkat. Semasa masuk ke dalam rumah, suspek dipercayai minum minuman keras milik pengadu sehingga mabuk dan tertidur.

“Sebaik sahaja pengadu bangun tidur awal pagi, dia menemukan suspek terbaring di dalam rumah tidak sedarkan diri. Pengadu lihat terdapat beg kertas mengandungi dua pisau, pemutar skru, dua botol minuman keras dan sebuah tablet berada bersebelahan suspek,” katanya dalam satu kenyataan di sini hari ini.

Hoo berkata, lelaki tersebut dipercayai menceroboh masuk rumah berkenaan dengan memanjat pagar dan masuk melalui pintu belakang yang tidak berkunci

Beliau berkata, tiada rakaman kamera litar tertutup di tempat kejadian dan hasil pemeriksaan mendapati lelaki itu mempunyai 15 rekod dadah, enam rekod jenayah dan berstatus orang yang dikehendaki polis.

“Suspek direman empat hari dan kes disiasat di bawah Seksyen 457 Kanun Keseksaan,” katanya yang turut menasihatkan penduduk setempat agar lebih berhati-hati dengan sentiasa mengunci rumah bagi keselamatan keluarga.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bekalan, harga minyak masak dijangka stabil selepas masalah pekerja asing selesai

JOHOR BAHRU: Isu bekalan dan harga jualan minyak masak dijangka stabil selepas masalah kekurangan tenaga kerja asing yang dihadapi pemain industri perladangan, dapat diselesaikan.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, pemain industri berkenaan mendakwa, kedua-dua isu itu berlaku disebabkan kekurangan tenaga kerja sekali gus menyebabkan kekurangan bekalan dan kenaikan harga.

Beliau berkata, kementerian kini dalam peringkat akhir perbincangan mengenai isu itu dengan pemain industri tersebut dan mereka berharap perkara itu dapat diselesaikan dalam tempoh terdekat.

“Setakat ini Kabinet telah buat satu keputusan penting, iaitu kita sasarkan isu pekerja asing akan dapat diselesaikan dalam masa tiga bulan, jadi mungkin pada akhir Mac ini kita akan dapat berikan jumlah pekerja asing mencukupi kepada semua sektor, khususnya pembinaan dan juga perladangan, itu kita utamakan.

“Hasil pertemuan dengan pihak perladangan iaitu pemain industri kelapa sawit, mereka bersedia untuk berbincang tentang harga, malah harga itu dapat distabilkan sekiranya mereka kembali dapat jumlah pekerja mencukupi,” katanya kepada pemberita selepas merasmikan Pertandingan Kaligrafi Sempena Tahun Baharu Cina di pusat beli-belah Paradigm Mall di sini hari ini.

Mengenai kekurangan bekalan telur khususnya gred A, Salahuddin berkata, pihaknya juga menjangkakan masalah tersebut akan kembali pulih dalam tempoh beberapa bulan akan datang.

“Kita sudahpun mengadakan sesi libat urus bersama pembekal dan kita sedang berusaha untuk memastikan bekalan sedia ada mencukupi.

“Kita juga tiada sebarang keputusan ketetapan untuk menyekat eksport telur ke luar negara, kerana pengeluarannya ketika ini pada tahap 112 peratus. Memang ketika ini bekalan tempatan kurang tetapi hal itu akan selesai dalam beberapa bulan ini,” katanya.

Berhubung isu pengusaha kantin sekolah yang menaikkan harga jualan secara mendadak, Ahli Parlimen Pulai itu berkata, kerjasama masyarakat khususnya ibu bapa perlu dengan membuat aduan secara terus kepada kementerian, supaya tindakan segera dapat diambil.

“Mereka boleh buat aduan dengan memaklumkan lokasi dan sekolah mana, agar tindakan segera akan diambil secara satu persatu, pihak sekolah juga perlu ambil maklum berhubung perkara ini,” katanya. – BERNAMA


Polis tahan lelaki disyaki papar ketidakpuasan hati terhadap Agong

SHAH ALAM: Polis Selangor menahan seorang lelaki tempatan semalam dipercayai memuat naik rakaman video di akaun Instagramnya yang memaparkan ketidakpuasan hati terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkaitan proses pemilihan Perdana Menteri ke-10.

Ketua Polis Selangor, Datuk Arjunaidi Mohamed berkata, suspek ditahan, selepas pihaknya bertindak atas satu laporan polis dibuat seorang individu warga tempatan di Ibu Pejabat Polis Daerah Ampang Jaya pada 10.52 malam Isnin lepas berkaitan rakaman video berdurasi 15 saat, yang dipercayai dimuat naik oleh suspek.

“Hasil penelitian mendapati, video tersebut menyatakan ketidakpuasan hati pemilik akaun Instagram terhadap Yang di-Pertuan Agong dalam proses pemilihan Perdana Menteri.

“Video itu turut melabelkan salah satu kaum di negara ini sebagai korupsi serta menghasut orang ramai untuk membuat demonstrasi bagi membantah kuasa Yang di-Pertuan Agong dalam pemilihan calon Perdana Menteri,” katanya menerusi kenyataan hari ini.

Arjunaidi berkata, berdasarkan hasil risikan dan maklumat yang diterima, sepasukan polis daripada Jabatan Siasatan Jenayah Ibu Pejabat Polis Kontinjen Selangor telah menyerbu sebuah rumah di sekitar Kajang pada 10.30 malam, semalam.

“Menerusi serbuan tersebut, pihak polis telah berjaya menahan seorang lelaki tempatan berusia 35 tahun yang dipercayai merupakan pemilik akaun Instagram dan kita telah mendapat perintah tahanan reman selama tiga hari mulai hari ini hingga 25 November terhadap suspek daripada Mahkamah Majistret Kuala Lumpur.

“Kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya.

Arjunaidi turut menasihatkan orang ramai agar sentiasa mematuhi undang-undang dan menghayati serta menghormati prinsip yang terkandung dalam Rukun Negara demi mengekalkan keharmonian dan perpaduan masyarakat berbilang kaum dan agama di negara ini.

“Kita turut menegaskan bahawa tidak akan berkompromi dengan mana-mana pihak yang didapati cuba mengganggu gugat ketenteraman dan keselamatan negara. Mereka yang didapati berbuat demikian akan diambil tindakan tegas mengikut peruntukan undang-undang yang telah ditetapkan,” katanya. – BERNAMA


Ustazah Siti Afifah dakwa hukum makan ubat tahan sakit haram?

CYBERJAYA: Penceramah bebas, Ustazah Siti Afifah sekali lagi menjadi kontroversi apabila mendakwa hukum pengambilan ubat tahan sakit adalah haram.

Dakwaan itu dibuatnya menerusi sebuah video yang kini tular di media sosial.

Menurut Ustazah Siti Afifah, amalan dan doa seseorang tidak diterima oleh Allah sekiranya benda haram memasuki tubuh hingga mengakibatkan mereka meninggal dalam keadaan hina dan bakal menghuni neraka kerana melanggar syariat agama.

“Sedikit atau setitik benda yang haram memasuki tubuh badan kamu, 40 hari amalan kamu tidak akan diterima dan doa tidak akan diangkat.

“Sekiranya Allah mengambil nyawa kamu dalam tempoh itu, maka kamu akan meninggal dalam keadaan yang hina kerana melanggar hukum syariat islam,” katanya dalam video itu.

Dakwaannya itu nyata membuatkan sebilangan warga maya jadi keliru.

Malahan, ada di antara warga maya turut mengeluh kerana kehidupan sememangnya perlu bergantung pada ubat tahan sakit.

“Ya Allah. Saya adalah individu yang kerap makan ubat tahan sakit. Jika tidak makan ubat, saya tidak mampu berjalan, tidak mampu duduk dan tidak boleh solat,” ciap seorang pengguna seperti dilapor Kosmo hari ini.

“Jika kerana makan ubat tahan sakit menyebabkan amalan tidak diterima selama 40 hari, agaknya bagaimana pula dengan mereka yang perlu makan ubat sakit perut. Entah apalah agaknya hukum,” ujar seorang lagi netizen.

Terdahulu, pendakwah bebas tersebut pernah menjadi tumpuan ramai susulan kenyataannya yang mendakwa suami adalah ‘dayus’ jika membenarkan doktor lelaki menyambut kelahiran.

Author

Diyana Rahip

View all posts

View all posts


Hapuskan lantikan politik dalam GLC

KUALA LUMPUR: Kerajaan pimpinan Perdana Menteri Ke-10, digesa untuk menghapuskan lantikan ahli politik dalam syarikat berkaitan kerajaan (GLC).

Hal ini kerana, isu berkenaan bukan perkara baharu berikutan wujud penyalahgunaan kuasa politik yang didakwa sudah menjadi kebiasaan dalam pentadbiran kerajaan sebelum ini.

Setiausaha Agung Angkatan Belia Islam Malaysia (ABIM), Muhammad Fazril Mohd Salleh berkata, lantikan jawatan sepatutnya berdasarkan kepada prinsip kredibiliti, berkebolehan, berkompetensi, mempunyai ketrampilan yang unggul, cekap, dan kesesuaian di posisi itu.

Katanya, berdasarkan iltizam Perdana Menteri, Datuk Seri Anwar Ibrahim, bahawa tidak mahu memberi ganjaran kepada ‘tuan politik’ dalam isu pelantikan Kabinet, perkara sama harus dilaksanakan dalam isu berkenaan.

“Kegusaran rakyat adalah apabila ahli politik mengharapkan habuan jawatan untuk memberikan sokongan, apakah Perdana Menteri akan berdepan dengan penarikan sokongan selepas ini apabila kelompok-kelompok tertentu tidak dilantik dalam Kabinet atau GLC atau agensi? Rakyat tak mahu lagi peristiwa ‘Langkah Sheraton’ berulang.

“Oleh itu, ahli politik mestilah ada kesedaran dan kefahaman, mengutamakan kepentingan negara berbanding kepentingan peribadi dan kelompok parti,” katanya kepada media.

Pengasas dan Pengarah Eksekutif Pusat Memerangi Kronisme dan Korupsi (C4), Cynthia Gabriel turut senada dengan Muhammad Fazril.

“Ya,” jawabnya ringkas.

Rata-rata bersetuju bahawa GLC perlu disandang individu yang berkemampuan dalam ilmu pengurusan sesebuah korporat.

Author

Tun Puteh Wanti

View all posts

View all posts


Sebabkan kematian bayi baru lahir: Bekas penuntut kolej menangis terlepas hukuman mati

PUTRAJAYA: Seorang bekas penuntut kolej yang sebelum ini dihukum mati kerana melemaskan bayi lelaki yang baru dilahirkannya di dalam mangkuk tandas asrama enam tahun lepas menangis apabila dibebaskan serta-merta oleh Mahkamah Rayuan di sini hari ini

Panel tiga hakim diketuai Datuk Hadhariah Syed Ismail membuat keputusan itu selepas dimaklumkan bahawa Jabatan Peguam Negara (AGC) telah menerima representasi Nur Izzati Adi, 26, yang memohon pertuduhan lebih ringan iaitu daripada membunuh kepada menyebabkan kematian.

Nur Izzati kemudian mengaku bersalah dan panel itu menjatuhkan hukuman penjara sembilan tahun terhadapnya yang bermula dari tarikh tangkap iaitu 30 Mac 2017.

“Perayu dibebaskan serta-merta hari ini dan saya arahkan warden penjara untuk membuka gari perayu dan perayu boleh berjalan keluar dari mahkamah dengan lapang dada,” kata Hadhariah yang bersidang bersama-sama Datuk Azman Abdullah dan Mohamed Zaini Mazlan.

Pada 10 April 2017, Nur Izzati didakwa membunuh mangsa di tandas asrama perempuan aras tiga Kolej Pertanian Malaysia Bukit Kayu Hitam pada 5.20 petang 30 Mac 2017 mengikut Seksyen 302 Kanun Keseksaan.

Terdahulu, Timbalan Pendakwa Raya Mohammed Mokhzani Faris Mokhtar berkata AGC telah menawarkan pertuduhan di bawah Seksyen 309A Kanun Keseksaaan dan boleh dihukum mengikut Sekyen 309B kanun sama yang membawa hukuman maksimum penjara 20 tahun dan denda kepada Nur Izzati.

Peguam Datuk Amirul Ridzuan Hanif, yang mewakili tertuduh, mengesahkan perkara itu dan mencadangkan hukuman penjara sembilan tahun bermula dari tarikh Nur Izzati ditangkap.

Mohammed Mokhzani Faris tidak membantah tempoh hukuman penjara itu.

Selepas prosiding, Nur Izzati yang sebelum ini ditahan di Penjara Pokok Sena dilihat berpelukan dengan ahli keluarganya.

Pada 14 Jun 2020, Mahkamah Tinggi Alor Setar menjatuhkan hukuman mati selepas Nur Izzati didapati bersalah membunuh bayi lelaki berkenaan.

Dia kemudian mengemukakan representasi kepada AGC pada 11 April lepas bagi meringankan hukuman terhadapnya. – BERNAMA


Kedudukan Hajiji sebagai Ketua Menteri Sabah terus jadi tumpuan

KOTA KINABALU: Kemelut politik di Sabah menyaksikan pemimpin parti-parti politik di negeri itu masing-masing menyuarakan pandangan berbeza mengenai kedudukan Pengerusi Gabungan Rakyat Sabah (GRS), Datuk Seri Hajiji Noor sebagai Ketua Menteri Sabah.

Ia bermula dengan Gabungan Rakyat Sabah (GRS) menghidu cubaan menyerang Hajiji dan kerajaan negeri Rabu lalu (4 Januari), dengan Setiausaha Agungnya, Datuk Seri Masidi Manjun menegaskan parti itu sedia membuktikan keabsahan Hajiji sebagai ketua menteri.

Pihak tersebut mula menampakkan diri mereka malam tadi (6 Januari) dengan sekutu Hajiji dalam kerajaan negeri iaitu Pengerusi Barisan Nasional (BN) Sabah, Datuk Seri Bung Moktar Radin juga Timbalan Ketua Menteri, mengumumkan keputusan untuk menarik sokongan daripada kerajaan Sabah.

Tindakan BN Sabah menarik sokongan menurut Bung Moktar kerana hilang kepercayaan kepada Hajiji sebagai ketua menteri, selain perjanjian BN dan Perikatan Nasional (PN) membentuk Kerajaan Sabah selepas Pilihan Raya Negeri Sabah Ke-16 tahun 2020 dilanggar, antaranya dengan Hajiji serta pengikutnya keluar Bersatu yang merupakan komponen PN.

Selain itu, tiga Ahli Dewan Undangan Negeri (ADUN) daripada Parti Kesejahteraan Demokratik Masyarakat iaitu Datuk Peter Anthony (Melalap), Datuk Wetrom Bahanda (Bandau), dan Datuk Juil Nuatim (Limbahau), percaya Hajiji tidak lagi mempunyai sokongan majoriti sebagai Ketua Menteri.

Pada Sabtu, Presiden Parti Warisan (Warisan), Datuk Seri Mohd Shafie Apdal pula menegaskan, semua pihak harus mematuhi undang-undang terutama Perlembagaan Negeri Sabah, dalam menentukan kedudukan ketua menteri dan kerajaan negeri.

Warisan tidak mendesak Hajiji meletak jawatan, sebaliknya ADUN Sulaman itu sendiri perlu faham kedudukannya kini berdasarkan Perlembagaan Negeri Sabah, dan turut mendakwa tindakan Hajiji keluar Bersatu menyebabkannya tidak mengetuai sebuah parti, kerana GRS adalah gabungan parti.

Menyambut serangan itu hari ini, Masidi sekali lagi tampil menegaskan GRS mendapat sokongan majoriti lebih daripada cukup daripada ADUN untuk mengekalkan kerajaan negeri, dan tiada merit atas dakwaan Bung Moktar bahawa Hajiji tiada hak di sisi undang-undang untuk kekal sebagai ketua menteri.

Lima ADUN BN Sabah pula tampil mempertahankan kedudukan Hajiji sebagai ketua menteri, dengan menolak keputusan BN negeri menarik sokongan itu dan menegaskan ini bukan masa merebut kuasa politik, sebaliknya masa untuk bersatu supaya kerajaan negeri dapat memulih dan memajukan ekonomi, serta meningkatkan taraf hidup rakyat.

ADUN itu ialah Menteri Pembangunan Masyarakat dan Kesejahteraan Rakyat Sabah Datuk Shahelmey Yahya (Tanjung Keramat), Pembantu Menteri Kewangan negeri Datuk Jasnih Daya (Pantai Dalit), Pembantu Menteri Pertanian dan Perikanan negeri Datuk James Ratib (Sugut), Datuk Dr Yusof Yacob (Sindumin) dan Datuk Mohd Arsad Bistari (Tempasuk).

Pakatan Harapan (PH) Sabah juga menyatakan sokongan kepada Hajiji, selain tidak bersetuju Dewan Undangan Negeri (DUN) dibubarkan dan kesemua tujuh ADUN PH Sabah menegaskan sekiranya kemelut itu tidak ditangani segera, ia akan menyaksikan kedudukan DUN tergantung.

Mereka ialah Pengerusi PH Sabah, Datuk Christina Liew yang juga ADUN Api-Api, Pengerusi DAP Sabah, Datuk Frankie Poon (Tanjung Papat), Menteri Pembangunan Usahawan dan Koperasi merangkap Naib Presiden Pertubuhan Kinabalu Progresif Bersatu (UPKO), Datuk Ewon Benedick (Kadamaian), Phoong Jin Zhe (Luyang), Jannie Lasimbang (Kapayan), Tan Lee Fatt (Likas) dan Peto Galim (Inanam).

Hajiji turut mengadakan pertemuan dengan Yang Dipertua Negeri Sabah Tun Juhar Mahiruddin di Istana Seri Kinabalu di sini pada 4.22 petang Sabtu, dipercayai melibatkan situasi politik negeri ini.

Sementara itu, Perdana Menteri, Datuk Seri Anwar Ibrahim berkata, beliau akan mengadakan pertemuan dengan pemimpin-pemimpin Sabah, bagi membincangkan isu politik negeri itu sebaik sahaja pulang daripada lawatan rasmi ke Indonesia.

Ditemui pemberita selepas mempengerusikan mesyuarat Majlis Presiden Pakatan Harapan hari ini, Anwar berkata, beliau telah menghubungi Hajiji dan berpuas hati dengan keadaan semasa di negeri itu, yang dianggap dalam keadaan terkawal.

“Saya juga difahamkan Presiden UMNO, Datuk Seri Dr Ahmad Zahid Hamidi telah bercakap dengan Pengerusi Badan Perhubungan UMNO Sabah, Datuk Seri Bung Moktar Radin dan keadaan terkawal untuk seketika.

“Kita (kerajaan) akan pastikan keadaan pengurusan kerajaan negeri itu tidak terjejas kerana keutamaan kita ialah menjana pertumbuhan ekonomi dan menjaga kepentingan rakyat. Pastinya selepas saya kembali dari Jakarta saya akan beri perhatian khusus tentang perkembangan di Sabah,” katanya.

Hari ini, Istana Seri Kinabalu akan terus menjadi tumpuan petugas media bagi melaporkan perkembangan semasa situasi politik Negeri di Bawah Bayu itu. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Agong perkenan 14 akta diluluskan Parlimen

Yang Dipertua Dewan Rakyat, Tan Sri Azhar Azizan Harun berkata, akta lain ialah Akta Agensi Kawalan Sempadan Malaysia (Pembubaran) 2022, Akta Sistem Insurans Pekerja (Pindaan) 2022, Akta Keselamatan Sosial Pekerja (Pindaan) 2022 dan Akta Majlis Pembangunan Wilayah Ekonomi Pantai Timur (Pindaan) 2022.

Selain itu, Akta Kawalan Padi dan Beras (Pindaan) 2022, Akta Kehadiran Wajib Pesalah-Pesalah (Pindaan) 2022, Akta Lembaga Pemasaran Pertanian Persekutuan (Pindaan) 2022, Akta Mahkamah Kehakiman (Pindaan) 2022 dan Akta Kanun Tatacara Jenayah (Pindaan) 2022.

Akta yang turut diperkenan Seri Paduka ialah Akta Perhutanan Negara (Pindaan) 2022, Akta Tabung Angkatan Tentera (Pindaan) 2022, Akta Racun (Pindaan) 2022 dan Akta Keselamatan Sosial Suri Rumah 2022.

Azhar berkata demikian pada permulaan persidangan Dewan Rakyat hari ini.

Beliau turut memaklumkan dewan mengenai perutusan Yang Dipertua Dewan Negara, Tan Sri Dr Rais Yatim yang menyatakan persetujuan Dewan Negara terhadap kesemua 25 rang undang-undang diluluskan Dewan Rakyat pada Mesyuarat Kedua Penggal Kelima Parlimen Ke-14. – BERNAMA


Sesat dan menyeleweng: SIS Forum gagal batal fatwa MAIS

PUTRAJAYA: Mahkamah Rayuan di sini hari ini menolak rayuan Sisters In Islam Forum (Malaysia) (SIS Forum) untuk membatalkan fatwa Jawatankuasa Fatwa Negeri Selangor yang mengisytiharkan ia sebagai sesat dan menyeleweng daripada ajaran sebenar Islam.

Panel tiga hakim terdiri daripada Datuk Has Zanah Mehat, Datuk Che Mohd Ruzima Ghazali dan Datuk M. Gunalan yang mendengar rayuan itu mencapai keputusan majoriti 2-1.

Keputusan majoriti dicapai oleh Has Zanah dan Che Mohd Ruzima manakala Gunalan menentang.

Bagaimanapun, mahkamah membenarkan permohonan peguam Datuk Malik Imtiaz Sarwar yang mewakili SIS Forum untuk menangguhkan sementara pelaksanaan fatwa itu sementara menunggu rayuan di Mahkamah Persekutuan selesai.

Terdahulu, Che Mohd Ruzima yang menyampaikan keputusan majoriti berkata, tiada merit dalam rayuan SIS Forum dan mahkamah berpandangan bahawa fatwa yang dikeluarkan oleh jawatankuasa itu bukan keputusan muktamad justeru tidak boleh dicabar melalui permohonan semakan kehakiman.

Beliau berkata, peruntukan Enakmen Pentadbiran Agama Islam (Negeri Selangor) 2003 memperuntuk fatwa boleh diubah melalui pindaan, modifikasi atau pemansuhan.

“Ini bermakna pemohon boleh pada bila-bila masa memohon responden (Jawatankuasa Fatwa Negeri Selangor) untuk mengkaji semula warta fatwa tersebut sekiranya dapat dibuktikan bahawa falsafah dan pegangan mereka tidak terjumlah kepada fahaman liberalisme dan pluralisme,” katanya.

Che Mohd Ruzima juga berkata fatwa itu tidak bercanggah dengan Perkara 5 dan Perkara 8 Perlembagaan Persekutuan.

Fatwa itu, yang diwartakan oleh Kerajaan Negeri Selangor pada 31 Julai 2014, telah mengisytiharkan bahawa SIS Forum, individu dan kumpulan yang mengamalkan fahaman liberalisme serta pluralisme sebagai sesat dan menyeleweng daripada ajaran Islam.

Ia turut mengarahkan mereka supaya bertaubat dan kembali kepada ajaran sebenar Islam.

Fatwa itu juga mengarahkan mana-mana penerbitan yang mengandungi pandangan liberal dan plural hendaklah diharamkan serta dirampas selain meminta Suruhanjaya Komunikasi dan Multimedia Malaysia untuk menapis laman sesawang sosial yang bercanggah dengan ajaran Islam serta hukum syarak.

Gunalan pula memutuskan bahawa Mahkamah Tinggi terkhilaf menolak permohonan semakan kehakiman SIS Forum pada 27 Ogos 2019 kerana fatwa itu tidak terpakai kepada organisasi tersebut. – BERNAMA


Lelaki obses cantik anggap kosmetik sebagai seni

KUALA LUMPUR: Benarlah kata beberapa pengasas kosmetik negara, bukan sahaja wanita tetapi lelaki turut bersaing hebat meneroka bidang kosmetik dan produk penjagaan diri.

Perubahan trend itu dilihat ketara ketika pasca pandemik COVID-19, membawa kebangkitan perniagaan dua cabang bidang yang sebelum ini sinonim hanya dikaitkan dengan kecantikan wanita.

Ramai mungkin belum menyedari artis, selebriti lelaki dalam dan luar negara juga bersolek asas namun tidak berlebihan.

Seorang ustaz selebriti juga tidak lari daripada bersolek, yang mendakwa dirinya sakit terkena sihir, sebelum ini.

Ia kerana bagi menjayakan sebuah filem meskipun sebagai kesan tambahan malah pernah tampil dalam sebuah program hiburan popular tv swasta, dan membuang solekan ketika bersiaran.

Siapa sangka, ada jejaka berjambang anak jati kota metropolitan Kuala Lumpur, Audi Ghazali, 32, sudah serasi dengan dunia solekan kosmetik sejak berusia belasan tahun.

Ibunya sendiri menjadi ilham kepada pemilik kafe Mak Ok Jer! (MOJ) di Wangsa Maju ini untuk bereksperimentasi dengan produk kosmetik dan penjagaan diri supaya tampil lebih yakin, positif serta menghargai diri sendiri.

Perasaan ingin tahu membuak-buak ketika dia kecil, apabila melihat ibunya tanpa secalit bedak dan bersiap menjadi seorang wanita yang sangat cantik dengan solekan, berbusana indah serta berkasut tumit tinggi jenis stiletto.

Menceritakan semula peristiwa paling tidak dilupakan ketika hampir ‘kantoi’ dengan ibunya yang dipanggil ‘Mummy’, Audi tidak mampu berkata berlebih-lebihan.

“Masa kantoi dengan mummy, tengah pakai blusher (pemerah pipi) pink kemerahan makngah.

“Mummy tanya kenapa pakai blusher mummy, nak jadi perempuan ke, saya jawab taklah, suka tengok,” katanya kepada MEDIA VARIASI.

Justeru, anak kedua daripada empat beradik itu, sanggup mencuba memakai alat solek asas iaitu bedak ibunya, demi mendapat jawapan dan dia temui ia satu kepuasan apabila tampil lebih bergaya dan berperibadi.

“Selepas saya pakai semua itu, saya rasa apa yang mummy saya rasa, keyakinan lebih tinggi.

“Daripada semua itu juga, kita dapat belajar teknik solekan, dan ia lebih kepada seni. Wajah kita sebagai kanvas untuk seni kosmetik ini kerana kadang kala saya akan pinjam muka adik saya untuk bereksperimen.

“Ia juga sebagai terapi diri, yang menenangkan saya, seperti yang kita tahu, membeli-belah juga antara terapi untuk melepaskan tekanan,” katanya

Sejak itu, solekan tidak lekang di wajahnya sehingga hari ini, melainkan waktu tidur sahaja.

Meskipun personaliti dirinya seorang lelaki berjambang yang suka dengan solekan lebih ‘extra’ seperti bulu mata palsu, pembayang mata, pemerah pipi di wajah, tetapi penampilan itu akan sentiasa berubah mengikut situasi.

“Masa di sekolah dulu pun memang jika bersolek lagi-lagi budak perempuan, ditegur guru tetapi saya jenis lain.

“Saya cuma pakai bedak asas, dan bedak penyamar untuk tutup jerawat waktu itu. Kalau saya pakai pun, ketika luar waktu sekolah,” kata bekas penuntut jurusan Ijazah Sarjana Muda Komunikasi (Perhubungan Awam dan Penyiaran) di Universiti West of England.

Ketika usia menginjak remaja, Audi yang mesra dipanggil Mojo memberanikan diri membeli satu produk bedak asas berharga RM39.90 yang ketika itu sangat popular dalam kalangan pengguna wanita, namun kini sudah membelanjakan ribuan ringgit setiap sebulan hanya untuk penampilan diri.

Tempoh transisi itu menjadikannya lebih memahami kaedah solekan yang lebih betul mengikut peredaran semasa.

Selain kosmetik, dia juga mementingkan kebersihan tubuh dan wajah.

Bagaimanapun, dia tidak mengamalkan pemakanan tambahan untuk penjagaan kulit sebaliknya mengutamakan kebersihan diri.

“Saya amalkan pembersihan muka dua kali (double cleansing), ‘make up remover’ untuk pastikan kulit muka betul-betul bersih, penat macam mana pun, kena buang solekan,” katanya.

Tidak cepat melatah, tetapi bersifat lebih realistik dan kalis kecaman, Mojo mementingkan pembawakan diri ke arah lebih positif.

Baginya, imej dan penampilan diri amat penting lebih-lebih lagi untuk menjadi diri sendiri.

“Mekap bagi saya ia seni, terjemahkan ia sebagai satu penghargaan kepada diri. Didik orang lain, tentang penampilan diri termasuk pemakaian supaya sentiasa berasa yakin.

“Cuma, saya tidak ambil kisah. I do not give a damn. Saya tahu diri saya, saya lelaki saya pakai mekap, saya tak perlu jadi orang lain.

“Apabila lelaki mekap bersolek, orang akan fikir, kening dia lukis ke, bentuk kening ke. Benda ini memang perlu bersedia untuk terima teguran sama ada berbentuk negatif atau positif,” katanya.

Dia terus menyarankan masyarakat di luar sana supaya sentiasa menjaga penampilan diri, berbuat baik, dan abaikan cakap-cakap yang tidak membawa semangat diri lebih positif.

“Perkara negatif yang datang, kita tukar kepada positif. Contoh, saya mekap bersebab, tapi saya masih lagi karakter lelaki, yang penting yakin dan berbuat baik,” katanya mengakhiri perbualan.

Author

Fhatihah Zakinan

View all posts

View all posts


MDEC buka permohonan tiga geran utama industri digital negara hari ini

CYBERJAYA: Permohonan baharu bagi tiga geran utama iaitu Geran Kandungan Digital (DCG), Geran Malaysia Digital X-Port (MDXG) dan Geran Pemangkin Malaysia Digital (MDCG) dibuka mulai hari ini sehingga 1 Jun 2023, kata Perbadanan Ekonomi Digital Malaysia (MDEC).

MDEC dalam satu kenyataan berkata, DCG memfokuskan kepada pembangunan industri kreatif digital. MDXG pula bertujuan menyokong pengembangan syarikat teknologi gtempatan untuk mempelopori pasaran antarabangsa manakla MDCG menyasarkan pembangunan teknologi dan inovasi yang berdaya saing.

Menteri Komunikasi dan Digital, Fahmi Fadzil berkata, pengagihan geran tersebut penting bagi merealisasikan dan meningkatkan bakat-bakat pemain industri kreatif dalam penciptaan kandungan digital.

DCG 2023 menyediakan empat cabang geran lain iaitu Geran Projek Mini, Geran Pembangunan, Geran Produksi serta Geran Pemasaran dan Pengkomersialan.

Penawaran geran bernilai RM150,000 hingga RM2 juta kepada syarikat, perusahaan, syarikat milikan tunggal atau perkongsian liabiliti terhad (LLP) yang melibatkan bidang kandungan digital iaitu animasi, permainan digital, komik digital dan teknologi kreatif.

MDGX turut memberi tumpuan khusus kepada syarikat tempatan yang dapat membuktikan kesediaan untuk mengeksport produk, aktiviti atau perkhidmatan teknologi yang bernilai tinggi, inovatif untuk dipasarkan secara global dalam tempoh projek maksimum setahun.

MDCG memberi bantuan kepada syarikat teknologi dalam merangsang penggunaan dan pembangunan penyelesaian lestari dan inovatif berteraskan teknologi 4IR dengan tempoh projek maksimum setahun.

Menurut MDEC lagi, permohonan terpilih perlu menghadiri sesi pembentangan yang dijadualkan pada bulan Jun ini. Keputusan permohonan dijangka akan diumumkan pada bulan Julai depan.

Pemohon yang berminat boleh melayari laman web www.mdec.my/grants untuk mendapatkan maklumat lanjut.

Oleh: AIN JAPRI (Pelatih USM)

Author

Media Variasi

View all posts

View all posts


PDRM selesai ambil keterangan penerbit, enam pelakon Mentega Terbang

KUALA LUMPUR: Polis Diraja Malaysia (PDRM) telah selesai mengambil keterangan penerbit dan enam pelakon berhubung kes filem Mentega Terbang, semalam.

Setiausaha PDRM, Datuk Noorsiah Saaduddin berkata, percakapan mereka dirakam kira-kira pukul 1 tengah hari di pejabat Unit Siasatan Jenayah Terkelas (USJT), Jabatan Siasatan Jenayah Bukit Aman.

“Kes masih dalam siasatan pihak USJT dan sebarang perkembangan akan dimaklumkan kelak,” katanya dalam kenyataan hari ini.

Jumaat lepas, PDRM telah merakam percakapan pengarah dan seorang pelakon filem tersebut di Bukit Aman yang dikendalikan USJT JSJ di bawah Seksyen 298A Kanun Keseksaan, Seksyen 505 (b) Kanun Keseksaan serta Seksyen 233 Akta Komunikasi dan Multimedia Malaysia 1998.

Filem Mentega Terbang, yang disiarkan secara percuma di platform penstriman digital, mendapat bantahan umat Islam di negara ini kerana didakwa mengandungi unsur-unsur pluralisme agama yang boleh menjejaskan akidah. – BERNAMA


MITA mohon VOA pelancong China, India dibuka tanpa transit

AMPANG: Malaysia Inbound Tourism Association (MITA) meminta Kementerian Dalam Negeri (KDN) melihat semula kemudahan visa semasa ketibaan (VOA) pelancong China dan India agar tidak perlu melalui negara ketiga sebelum memasuki Malaysia.

Presiden MITA, Uzaidi Udani berkata, ketika ini pelancong China dan India perlu melalui negara ketiga iaitu Brunei, Indonesia, Singapura dan Thailand sebelum masuk ke negara ini.

“Polisi berkenaan dibuat atas dasar keselamatan iaitu boleh mohon VOA ke Malaysia setelah melalui tapisan keselamatan di empat negara berkenaan.

“Saya berpendapat, KDN dan Jabatan Imigresen cukup berkaliber untuk memantau kemasukan pelancong asing ini agar tidak lolos melakukan perkara lain.

“Isunya apabila mereka perlu ‘singgah’ ke negara lain, maka mereka akan berbelanja terlebih dahulu di negara berkenaan sebelum masuk Malaysia dan ia satu kerugian sektor pelancongan negara ini.

“Seolahnya penat-penat kita promosikan Malaysia tetapi mereka terpaksa singgah ke negara lain dahulu dan berbelanja di sana sebelum masuk ke Malaysia, ia antara punca peningkatan pelancong ke Bali, Indonesia.

“VOA adalah jalan paling cepat dan berkesan untuk mendapatkan ketibaan yang banyak meningkatkan pendapatan rakyat, penerbangan, bas, van, kereta, bot, ke pulau-pulau akan aktif semula,” katanya pada sidang media VOA: Satu-satunya cara capai 15 juta pelancong tahun 2023.

Turut hadir, Timbalan Presiden MITA, Mint Leong.

Indonesia ketika ini sudah mencatat rekod 200,000 pelancong dari India hadir ke negara itu pada 2022.

Mengikut statistik, pelancong China membelanjakan lebih RM1 trilion sejak tahun 2019 menerusi misi pelancongan mereka ke seluruh dunia khususnya Asia Tenggara.

Dalam pada itu Uzaidi berkata, sewajarnya tiada masalah jika pelancong berkenaan datang secara berkumpulan di bawah satu agensi, agensi berkenaan wajar bertanggungjawab memastikan mereka masuk dan keluar secara sah.

“Jadi jika apa-apa yang tidak diingini berlaku sewajarnya ada undang-undang boleh dikenakan kepada agensi berkenaan dan bukannya dengan menyekat semua pelancong lain.

“Mungkin tapisan keselamatan perlu lebih ditingkatkan bagi pelancong yang mahu masuk secara sendirian tanpa kumpulan atau agensi pelancongan,” katanya.

Author

Tun Puteh Wanti

View all posts

View all posts


Tiket terbuka Malaysia dijual bermula Isnin

KUALA LUMPUR: Peminat sukan badminton yang ingin menyaksikan kejohanan Terbuka Malaysia 2023 di Axiata Arena, Bukit Jalil di sini dari 10 hingga 15 Jan tahun hadapan, boleh membeli tiket secara dalam talian bermula 11 pagi Isnin depan (5 Disember).

Setiausaha Agung Persatuan Badminton Malaysia (BAM), Datuk Kenny Goh berkata, tiket untuk acara Jejalah BWF Super 1000 yang baru dinaik taraf itu, bermula daripada RM40 boleh dibeli menerusi https://my.bookmyshow.com/e/PMO23JAN.

“Peminat pasti mengingati keseronokan acara tahun ini. Ia adalah acara menakjubkan yang menyaksikan kehadiran orang ramai setiap hari. Tahun hadapan akan lebih mendebarkan kerana pemain terbaik cuba untuk memulakan 2023 dengan sesuatu yang hebat, manakala pemain negara akan menyasarkan kejayaan,” katanya dalam kenyataan hari ini.

Beliau berkata, juara dunia beregu lelaki Aaron Chia-Soh Wooi Yik bersama-sama beregu wanita utama negara Pearly Tan-M. Thinaah akan menjadi tumpuan apabila peminat badminton Malaysia hadir untuk menyokong para wira mereka.

“Sokongan daripada penyokong Malaysia amat penting dan akan memberi inspirasi kepada pemain kita untuk beraksi dalam satu daripada kejohanan tertua di dunia itu,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Enam direman berhubung penipuan deklarasi hasil jualan emas lombong di Tawau

TAWAU: Lima lelaki dan seorang wanita direman tiga hari bermula hari ini bagi membantu siasatan berhubung penipuan deklarasi penjualan hasil perlombongan emas membabitkan dua syarikat di sini.

Perintah reman dikeluarkan Majistret Leona Dominic Mojiliu selepas membenarkan permohonan pegawai pendakwa Suruhanjaya Pencegahan Rasuah Malaysia (SPRM), Asmawi Kulup Lam di Mahkamah Majistret Tawau.

Kesemua suspek termasuk seorang bergelar datuk berumur antara 42 dan 67 tahun itu, ditahan di Pejabat SPRM di sini tengah malam tadi, serta disiasat mengikut Seksyen 420 Kanun Keseksaan.

Difahamkan kesemua mereka termasuk ketua pegawai eksekutif dan pengarah syarikat dengan curangnya disyaki memperdaya kerajaan Sabah dengan mengemukakan penyata penjualan emas yang mempunyai butiran palsu.

Perbuatan itu bagi mengelak membayar royalti emas sebenar kepada kerajaan negeri terhadap hasil emas yang di lombong di Bukit Mantri di sini.

Turut difahamkan 100 kilogram emas membabitkan nilai RM25 juta tidak dilaporkan penghasilannya yang sepatutnya menyumbang pembayaran royalti RM1.25 juta kepada kerajaan Sabah bagi tempoh bermula 2020 hingga 2022.

Penipuan dibuat melalui pakatan dua syarikat yang kesemua suspek mempunyai kepentingan di dalamnya. – BERNAMA


Rujuk pejabat kadi sebelum aktiviti libat agama, budaya di Johor

MUAR: Umat Islam di Johor dinasihatkan agar merujuk ke pejabat kadi daerah sebelum menganjurkan majlis melibatkan agama serta budaya khususnya aktiviti tradisional yang mempunyai unsur pemujaan dan kerasukan seperti persembahan kuda kepang.

Pengerusi Jawatankuasa Hal Ehwal Agama Islam negeri, Mohd Fared Mohd Khalid berkata, semakan perlu dibuat terlebih dahulu bagi mengelakkan usaha untuk memelihara dan memartabatkan kebudayaan menjadi aktiviti yang boleh menjejaskan pegangan agama.

“Galakan untuk merujuk ke pejabat kadi daerah ini bukan hanya melibatkan aktiviti kebudayaan, namun mana-mana pihak atau individu yang mahu mendapatkan penjelasan selanjutnya juga boleh ke pejabat tersebut sekali gus meningkatkan kefahaman mereka.

“Langkah ini bertujuan mengelakkan mereka terlibat dengan perbuatan yang boleh menjejaskan pegangan agama,” katanya kepada pemberita selepas menyempurnakan Majlis Sambutan Israk Mikraj Peringkat Negeri Johor 1444H di Masjid Sultan Ibrahim di sini malam tadi.

Beliau berkata, kerajaan negeri masih dalam peringkat kajian tambahan bagi memperhalus sebarang penganjuran persembahan kuda kepang dengan semakan akhir dijalankan di Universiti Tun Hussein Onn Malaysia (UTHM) sebelum mendapatkan ulasan daripada Jabatan Mufti Johor.

Terdahulu, tular di aplikasi TikTok memaparkan video persembahan kuda kepang dipercayai di negeri ini melibatkan elemen pemujaan dan kerasukan.

Untuk rekod, tarian kuda kepang tradisional mempunyai unsur pemujaan dan kerasukan sudah difatwakan sebagai haram oleh Jawatankuasa Fatwa Johor yang bersidang pada 18 Februari 2009.

Sementara itu, Mohd Fared berkata, sebanyak 160 masjid dan 140 sekolah agama di negeri ini akan dipasang dengan kemudahan Wi-Fi percuma pada penghujung bulan ini. – BERNAMA


Rafizi ajak rakyat tonton debat ekonomi Rabu ini

CYBERJAYA: Menteri Ekonomi, Rafizi Ramli mengajak orang ramai menonton debat beliau dengan Penolong Setiausaha Agung PAS, Mohd Syahir Sulaiman pada 9 Ogos ini.

Katanya, debat “Model Baharu Ekonomi Malaysia” itu akan disiarkan secara langsung di saluran televisyen dan dalam talian.

“Insya-Allah, rakyat akan dapat menilai dan meneliti secara objektif rancangan dan hala tuju ekonomi yang akan dibentang dan didebatkan.

“Debat akan disiarkan secara langsung jam 9.30 malam. Debat juga boleh diikuti secara “online”.

“Saya pohon sebarkan dan mengajak seluruh rakyat mengikuti sesi debat ini. Kita jumpa Rabu,” katanya dalam satu hantaran di media sosial pada Isnin.

Terdahulu, Mohd Syahir yang juga Ahli Parlimen Bachok sebelum ini menolak pelawaannya untuk berdebat namun mengubah fikiran untuk menerima semula tawaran itu.

Author

Diyana Rahip

View all posts

View all posts


1MDB: Roger Ng mohon jalani hukuman di ‘penjara selebriti’

CYBERJAYA: Bekas pegawai bank Goldman Sachs Group Inc, Roger Ng yang dijatuhkan hukuman penjara berhubung skandal 1MDB memohon hakim untuk membenarkan dia menjalani hukuman itu selama 10 tahun di Danbury, Connecticut, Amerika Syarikat (AS).

Pada masa sama, Peguam Ng, Marc Agnifilo meminta Hakim Daerah AS, Margo Brodie melalui surat agar beliau mencadangkan supaya ‘tahap hukuman terendah mungkin’ diilaksana di penjara persekutuan yang mempunyai tahap keselamatan rendah bagi anak guamnya itu.

Malah, Ng memerlukan rawatan kesihatan mental kerana dia mengalami gangguan stres pascatrauma selepas dipenjarakan dalam keadaan kotor di penjara Malaysia selama enam bulan sebelum diekstradisi ke AS untuk diadili, lapor Bloomberg.

Mengulas lanjut berhubung penjara Danbury, difahamkan penjara persekutuan itu terletak kira-kira 90 kilometer dari bandar New York dan menjadi inspirasi untuk penjara wanita dalam ‘Orange Is the New Black’ di Netflix.

Terdapat beberapa selebriti yang pernah dipenjarakan di situ seperti bintang realiti TV, Teresa Giudice dan penyanyi, Lauryn Hill.

Untuk rekod, Ng, 51, warganegara Malaysia, telah disabit kesalahan pada April lalu atas konspirasi untuk melanggar undang-undang anti-penyogokan AS dan terlibat dalam skim pengubahan wang haram.

Author

Diyana Rahip

View all posts

View all posts


Anak Allahyarham JJ gagal dapat kebenaran merayu berhubung saham lebih RM1 bilion

PUTRAJAYA: Anak bekas menteri, Allahyarham Tan Sri Jamaluddin Mohd Jarjis, yang terkorban dalam nahas helikopter pada 2015, gagal mendapat kebenaran daripada Mahkamah Persekutuan untuk meneruskan rayuan mereka berhubung kemasukan saham Rantai Wawasan Sdn Bhd bernilai RM1.044 bilion dalam senarai harta pusaka bapa mereka.

Ikhwan Hafiz Jamaludin, 35, dan Nur Anis Jamaludin, 37, memohon kebenaran merayu terhadap keputusan Mahkamah Tinggi dan Mahkamah Rayuan yang membuat keputusan memihak kepada nenek mereka, Aminah Abdullah, untuk memasukkan tiga juta saham Rantai Wawasan dalam senarai harta pusaka bapa mereka.

Panel tiga hakim Mahkamah Persekutuan yang terdiri daripada Hakim Besar Sabah dan Sarawak Datuk Abdul Rahman Sebli dan hakim Mahkamah Persekutuan Datuk Nallini Pathmanathan dan Datuk Rhodzariah Bujang menolak permohonan kebenaran merayu itu berserta kos RM30,000 dalam keputusan 2-1.

Abdul Rahman dan Rhodariah memutuskan keputusan majoriti manakala Nallini sebaliknya.

Dalam keputusan majoriti mahkamah yang disampaikan secara dalam talian, Abdul Rahman berkata, kebenaran merayu ditolak kerana dua persoalan undang-undang yang pemohon mahu mahkamah putuskan adalah berkaitan dengan penemuan fakta oleh dua mahkamah sebelum ini.

Beliau berkata, permohonan kebenaran mereka gagal memenuhi keperluan Seksyen 96 Akta Mahkamah Kehakiman 1964.

Nallini dalam penghakimannya yang bertentangan mengatakan kebenaran harus diberikan kerana tiada penemuan fakta serentak oleh mahkamah sebelum ini.

Pada 3 Jan 2019, Aminah, 88, menyaman cucunya, mendakwa saham tiga syarikat iaitu saham Rantai Wawasan, enam juta saham Alpine Motion bernilai RM233 juta dan dua saham Ivory Insights bernilai RM80 juta, perlu dipertimbangkan sebagai sebahagian harta pusaka anaknya.

Pada 13 Ogos 2021, Mahkamah Tinggi Kuala Lumpur membenarkan permohonan Aminah untuk pengisytiharan bahawa tiga juta saham Rantai Wawasan Sdn Bhd dimasukkan dalam senarai harta pusaka Jamaluddin.

Mahkamah Tinggi bagaimanapun menolak permohonan Aminah untuk pengisytiharan saham dua lagi syarikat.

Mahkamah Rayuan, pada 19 Ogos tahun lepas, menolak rayuan kedua-dua anak Allahyarham itu dan Aminah serta mengekalkan keputusan Mahkamah Tinggi.

Ikhwan Hafiz dan Nur Anis kemudiannya memfailkan kebenaran untuk merayu di Mahkamah Persekutuan terhadap keputusan mahkamah mengenai saham Rantai Wawasan.

Aminah, bagaimanapun, tidak memfailkan kebenaran untuk merayu terhadap keputusan mahkamah berkaitan saham Alpine Motion dan Ivory Insights.

Peguam Saheran Suhendran, Frank Wong dan Rodney Gan mewakili Ikhwan Hafiz dan Nur Anis manakala peguam Zainur Zakaria, Pawancheek Marican dan Suzilawati Ismail mewakili Aminah.

Jamaluddin yang lebih dikenali sebagai JJ, merupakan bekas Menteri Sains, Teknologi dan Inovasi, terbunuh dalam nahas helikopter ketika dalam perjalanan dari Pekan, Pahang, ke ibu negara pada 4 April 2015. – BERNAMA


Dakwaan susu formula naik harga, KPDN minta pengeluar kemuka laporan

LUMUT: Menteri Perdagangan Dalam Negeri dan Kos Sara Hidup, Datuk Seri Salahuddin Ayub meminta pihak pengeluar susu formula menyediakan laporan berkenaan pergerakan harga produk berkenaan bagi tempoh enam bulan.

Salahuddin berkata, kementerian akan meneliti perkara itu dan akan mengambil beberapa inisiatif bagi mendepani masalah harga susu formula sekiranya kenaikan benar-benar berlaku seperti didakwa orang ramai yang mengatakan harga barangan itu semakin mahal.

Beliau berkata, berdasarkan pemantauan harga susu formula dalam sesi lawatan di beberapa lokasi termasuk di Manjung di sini hari ini, kesemuanya masih lagi dijual pada kadar berpatutan.

“Saya akan sentiasa turun padang, pegawai-pegawai beberapa ketika ini akan lebih peka dan prihatin kerana kita memang perlu mendepani isu aduan yang rakyat berikan, kita bertindak pantas.

“Kita lihat dulu, sebab itu saya minta pergerakan harga enam bulan. Kalau benar aduan itu betul, maka libat urus akan kita adakan dengan pihak pengeluar, kalau tiada, maknanya kita akan beri suatu laporan nanti bahawa memang tidak berlaku kenaikan yang melampau,” katanya kepada pemberita selepas memantau dan melawat sebuah syarikat pembungkusan minyak masak di sini hari ini.

Beliau berkata demikian ekoran menerima laporan melalui media sosial berkenaan susu formula bayi dan kanak-kanak yang dikatakan naik mendadak antara RM10 hingga RM30.

Sementara itu, Salahuddin berkata susu formula untuk pesakit kanser bukanlah barangan kawalan kerana susu berkenaan diimport, dan beliau akan berbincang dengan Menteri Kesihatan, Dr Zaliha Mustafa supaya rakyat boleh membeli produk itu di hospital kerajaan pada harga lebih rendah.

Pada 15 Mac lepas, media melaporkan susu formula untuk pesakit kanser mengalami kenaikan harga sejak Disember tahun lepas.

Mengenai bekalan gula bertapis kasar dan halus yang masih kekurangan di pasaran, Salahuddin berkata beliau telah mengadakan sesi libat urus yang kelima bersama pihak industri semalam, yang berjanji akan mencukupkan bekalan dalam masa terdekat.

Sementara itu, di Bukit Mertajam, Pulau Pinang, Timbalan Menteri Perdagangan Dalam Negeri dan Kos Sara Hidup, Fuziah Salleh berkata, kementerian akan mengadakan sesi libat urus bersama syarikat pengeluar susu formula tentang dakwaan kenaikan harga produk itu.

“Saranan saya untuk rakyat adalah muat turun aplikasi ‘price catchers‘ untuk membuat perbezaan harga barangan keperluan. Setiap hari, data harga barangan akan dikemas kini … muat turun aplikasi ini dan buat pilihan yang bijak,” katanya kepada pemberita selepas merasmikan Majlis Pelancaran Treler Jualan Rahmah Bergerak di Tapak Masjid Mengkuang Titi hari ini.

Mengenai program Treler Jualan Rahmah Bergerak, Fuziah berkata program itu akan diadakan dua kali sebulan di setiap Dewan Undangan Negeri (DUN) hingga hujung tahun ini dengan menawarkan barangan keperluan harian hingga 30 peratus lebih murah bagi membantu rakyat menangani kos sara hidup yang semakin meningkat. – BERNAMA


Pengasas pusat tahfiz mengaku tidak bersalah lakukan amang seksual

MELAKA: Pengasas sebuah pusat tahfiz mengaku tidak bersalah di Mahkamah Sesyen Ayer Keroh di sini atas lima pertuduhan melakukan amang seksual fizikal dan seks luar tabii terhadap tiga pelajarnya, sejak tahun lepas.

Muhammad Firdaous Abdul Rashif, 40, yang merupakan warganegara Singapura dituduh dalam dua prosiding berasingan di hadapan Hakim Darmafikri Abu Adam dan Mohd Sabri Ismail.

Beliau didakwa melakukan amang seksual fizikal terhadap tiga pelajarnya, masing-masing berusia 13 tahun 9 bulan, 14 dan 15 tahun di dalam bilik di rumah guru pusat tahfiz berkenaan pada 20 Julai 2022 serta Mac 2023.

Pertuduhan adalah di bawah Seksyen 14(a) dan 14(b) Akta Kesalahan Seksual Terhadap Kanak-Kanak 2017 yang memperuntukkan penjara 20 tahun dan boleh dikenakan hukuman sebat.

Tertuduh juga didakwa dengan sengaja melakukan persetubuhan yang bertentangan dengan aturan tabii terhadap dua mangsa sama, di lokasi sama pada Mac 2023.

Sabit kesalahan, boleh dikenakan hukuman penjara hingga 20 tahun dan sebat mengikut Seksyen 377C Kanun Keseksaan.

Pendakwaan dikendalikan Timbalan Pendakwa Raya Aliff Asraf Anuar Sharuddin, Muhammad Nazrin Ali Rahim dan Puteri Nor Nadia Mohamed Iqbal.

Peguam Fahmy Sulaiman yang mewakili tertuduh merayu agar jaminan dibenarkan dengan alasan anak guamnya menanggung dua isteri dan enam anak berusia 1 tahun setengah hingga 13 tahun.

Hakim Darmafikri pada penghakimannya membenarkan jaminan sebanyak RM20,000 bagi dua pertuduhan di hadapannya, namun Mohd Sabri tidak membenarkan jaminan bagi pertuduhan di bawah Seksyen 14(b) Akta Kesalahan Seksual Terhadap Kanak-Kanak 2017.

Beliau tidak membenarkan jaminan bagi kesalahan amang seksual selepas bersetuju dengan bantahan Muhammad Nazrin bahawa tertuduh pernah didakwa atas kesalahan sama pada 2019 namun masih mengulangi kesalahan sama selepas dilepas tanpa dibebaskan.

Mahkamah kemudian menetapkan 19 Jun ini sebagai tarikh sebutan semula kes. – BERNAMA


Ummi Nazeera tarik diri dari Muafakat Nasional, mahu fokus karier dan keluarga

CYBERJAYA: Pelakon, Ummi Nazeera turut mengumumkan menarik diri daripada menyertai pertubuhan bukan kerajaan (NGO) Muafakat Nasional (MN).

Terdahulu sebelum ini, penyanyi terkenal, Jamal Abdillah mengumumkan beliau menarik diri dari menyertai MN pada Ahad kerana merasakan dunia politik tidak sesuai dengan prinsipnya.

Ummi berkata menerusi hantarannya di Instagram pada Ahad, keputusan menarik diri daripada MN itu adalah mengambil kira kegusaran daripada peminat-peminat serta pihak-pihak berkepentingan.

“Saya akan terus fokus berkarya dalam industri seni dan juga fokus kepada keluarga saya.

“Terima kasih atas kesudian MN melantik saya dan selamat maju jaya kepada mereka sebagai sebuah NGO. Terima kasih atas sokongan dan keprihatinan semua,” katanya.

Untuk rekod, Ummi merupakan antara 30 individu yang diumumkan Presiden MN, Tan Sri Annuar Musa pada Khamis menyertai dan dilantik sebagai Ahli Dewan Tertinggi MN, selain Jamal Abdillah dan pelakon, Datuk Seri Eizlan Yusof.

Author

Faridah Amiratul

View all posts

View all posts


Muhyiddin dibenar ikat jamin RM2 juta bagi enam pertuduhan

KUALA LUMPUR: Tan Sri Muhyiddin Yassin yang menghadapi empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta, dibenarkan diikat jamin RM2 juta oleh Mahkamah Sesyen di sini.

Hakim Azura Alwi membenarkan tertuduh diikat jamin dengan dua penjamin selain memerintahkan bekas perdana menteri itu menyerahkan pasport antarabangsanya kepada mahkamah sehingga kes selesai.

Azura turut menetapkan 26 Mei untuk sebutan semula kes.

Terdahulu, Peguam Cara Negara Datuk Ahmad Terrirudin Mohd Salleh mencadangkan jaminan sebanyak RM2 juta dengan dua penjamin berserta syarat tambahan tertuduh perlu menyerahkan pasport antarabangsa kepada mahkamah.

Peguam Datuk K. Kumaraendran yang mewakili Muhyiddin bersetuju dengan jumlah jaminan dan syarat tambahan itu.

Pendakwaan juga dikendalikan Timbalan Pendakwa Raya Datuk Faridz Gohim Abdullah, Datuk Wan Shaharuddin Wan Ladin, Ahmad Akram Gharib, Noralis Mat, Nor Asma Ahmad, Rasyidah Murni Azmi, Muhammad Asraf Mohamed Tahir, Kalai Vani Annadorai dan Maziah Mohaide.

Muhyiddin turut diwakili peguam Datuk Rosli Dahlan, Datuk Takiyuddin Hassan, Chetan Jethwani, Dev Kumaraendran, Mohamad Isa Mohamad Basir, Teh See Khoon dan Varsha Chelvi.

Muhyiddin, 75, mengaku tidak bersalah atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Terdahulu pengerusi Perikatan Nasional (PN) yang memakai sut lengkap berwarna gelap itu tiba di mahkamah dengan menaiki kenderaan Toyota Alphard pada 8.40 pagi ditemani isteri, Puan Sri Noorainee Abdul Rahman. – BERNAMA


Bekas pengurus kewangan didakwa terlibat pengubahan wang haram berjumlah RM28 juta

SHAH ALAM: Seorang bekas pengurus kewangan sebuah syarikat peralatan muzik didakwa di dua Mahkamah Sesyen di sini hari ini atas 22 pertuduhan pengubahan wang haram berjumlah RM28 juta.

Foo Yong Xian, 35,  mengaku tidak bersalah atas semua pertuduhan yang dibacakan di hadapan Hakim Muhamad Anas Mahadzir dan Hakim Norazlin Othman.

Di hadapan Muhamad Anas, tertuduh didakwa atas 10 pertuduhan menerima dan melupuskan wang berjumlah RM9.6 juta manakala di hadapan Norazalin, lelaki itu dituduh atas 12  pertuduhan memindah dan melupuskan wang berjumlah RM18.4 juta.

Kesemua perbuatan terhadap wang hasil daripada aktiviti haram itu didakwa dilakukan menerusi cek dan pemindahan dalam talian akaun milik syarikat peralatan muzik tersebut ke dalam akaun miliknya dan beberapa akaun syarikat lain.

Foo dituduh melakukan semua perbuatan itu di dua cawangan bank di Bangsar dan Bandar Puteri Puchong pada Februari 2018 hingga Disember 2020.

Pertuduhan dikemukakan mengikut subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang boleh dihukum di bawah subseksyen 4(1) akta sama.

Sabit kesalahan boleh dipenjara sehingga 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau RM5 juta yang mana lebih tinggi.

Pendakwaan dikendalikan Timbalan Pendakwa Raya Muhammad Zulfadli Mohd Nawawi manakala tertuduh diwakili peguam Tuw Min Ric.

Kedua-dua mahkamah membenarkan jaminan berjumlah RM154,000 bersama dua penjamin dan tertuduh diarahkan melaporkan diri sebulan sekali di balai polis berhampiran.

Kes di hadapan Muhamad Anas dibenar dipindah untuk dibicarakan bersama di  hadapan Norazlin pada 22 Mac depan. – BERNAMA


AS ketepikan Iran untuk layak ke pusingan kalah mati Piala Dunia

Iran, tidak pernah mara ke peringkat kalah mati Piala Dunia dalam lima percubaan sebelum ini, memerlukan sekurang-kurangnya seri untuk memperoleh empat mata sebelum meneruskan kemaraan.

Gol pembukaan berlaku pada minit ke-38 apabila pemain sayap Chelsea, Pulisic berjaya menjaringkan gol hasil hantaran lintang Sergino Dest dari sebelah kanan.

Tim Weah juga hampir menambah kemenangan AS apabila beliau menjaringkan gol pada lewat separuh masa pertama sebelum dinafikan oleh video bantu pengadil (VAR) kerana ofsaid.

Iran menggandakan asakan mereka apabila Saman Ghoddos membuat hantaran silang tetapi melencong terkena tiang pada minit ke-52.

Pada minit terakhir, AS mempertahankan serangan lawan dengan lebih baik. Kemenangan satu gol memastikan mereka mendapat tempat ke pusingan 16 terbaik manakala Iran sekali lagi gagal mara.

Hasil kemenangan ke atas Iran, AS berada di tangga kedua Kumpulan B, dan akan menentang pemenang Kumpulan A, Belanda dalam pusingan 16 di Stadium Antarabangsa Khalifa pada Sabtu. – BERNAMA


Nak ‘make up’ kereta seperti Iron Man pun boleh – Sham Bodykit

BATU CAVES: Setiap pemilik kenderaan pastinya mahu kereta mereka menjadi perhatian dan lebih menonjol apabila meluncur di jalan raya.

Pasti ada rasa bangga apabila ada yang dua kali memandang kereta kita dan memuji “wah dahsyatnya kereta hangpa canggih sungguh”.

Baru-baru ini tular sebuah kereta Proton Inspira berubah wajah menjadi kereta sama seperti Holden Commodore VXR dan Subaru WRX STI buatan luar negara.

Namun ramai tidak tahu ‘tangan manakah’ yang mengubah wajah kenderaan itu secara keseluruhan.

Pereka kereta yang popular di kalangan pemilik kereta adalah Noorisham Mohd Noor, pemilik kedai pembekal bodykit dan pereka kereta Sham Bodykit yang terletak di Taman Samudera 3, Batu Caves.

Ibarat tukang masak, Noorisham yang lebih dikenali sebagai Sham berkata, tugas pentingnya adalah mereka bentuk kereta mengikut kehendak pelanggan.

“Nak ubah dengan inspirasi seperti Iron Man pun boleh, semua aksesori dan bahagian kereta ditempah khas nampak lebih menarik.

“Kami pastikan padanan warna dan bodykit yang direka khas sesuai agar ia nampak ada aura dan jika berada di atas jalan itu mesti dua kali tengok la.

“Sebenarnya reka bentuk saya buat ini mengikut bajet pelanggan, jika mereka mampu RM1,000 kita buat juga,” katanya pada sidang media selepas pelancaran Majlis Pembukaan Kedai Pameran Body Kit Sham Bodykit di Taman Samudera 3 Batu Caves pada Ahad.

Yang turut memeriahkan majlis adalah Datuk Seri Siti Nurhaliza, suaminya Datuk Seri Khalid Mohd Jiwa, Datuk Afdlin Shauki, Nabil Raja Lawak, Datuk Fizz Fairus dan lain-lain.

Dalam pada itu, Sham ketika ditanya mengenai implikasi undang-undang, katanya tepuk dada tanya selera.

“Seperti nak cepat cantik nak putih kena tanggung implikasinya sama ada di tempat bertauliah atau tidak.

“Begitu juga kereta, nak cantik tapi mungkin kena hadapi implikasinya.

“Namun reka bentuk kami selamat, kami selalu buat penyelidikan,” katanya.

Body Shamkit membekalkan body kit untuk kenderaan, mereka bentuk kereta mengikut permintaan, barang ‘half cut’, spa kereta, sistem audio dan lain-lain.

Pelbagai kereta pacuan empat roda dengan reka bentuk unik dan menarik turut dipamerkan pada majlis berkenaan.

Author

Tun Puteh Wanti

View all posts

View all posts


Anwar sifatkan kejayaan besar di China hasil kerjasama rentas kementerian

PUTRAJAYA: Perdana Menteri Datuk Seri Anwar Ibrahim menyifatkan kejayaan luar biasa sempena lawatan rasmi beliau ke China baru-baru ini adalah hasil daripada semangat berpasukan dan kerjasama rentas kementerian yang telah dilaksanakan sebaik mungkin.

Menurutnya, hasil usaha penjawat awam menyusun acara,  kira-kira 50 syarikat gergasi China yang bernilai berpuluh bilion dolar dapat dihimpunkan sempena lawatan itu.

“Ini kerana usaha yang dibuat bukan sahaja oleh Kementerian Luar, tapi semua kementerian terkait berbincang dan menemui mereka sebelum ada pertemuan itu,” katanya ketika berucap pada Majlis Perhimpunan Bulanan Perdana Menteri Bersama Warga Jabatan Perdana Menteri (JPM) di sini hari ini.

Sempena lawatan rasmi Anwar ke China itu, Malaysia meraih komitmen pelaburan tertinggi dalam sejarah berjumlah RM170 bilion daripada pelabur China, hasil pemeteraian 19 memorandum persefahaman (MoU) antara syarikat Malaysia dengan China.

Anwar dalam pada itu berkata kaedah cekap dan bersih perlu dilaksanakan dalam setiap urusan bagi menarik dan menambah keyakinan pelabur dalam negara.

Beliau tidak menafikan masih ada pihak yang meminta komisen ketika berurusan dengan kerajaan.

“Budaya lama (jika) mahu dibersihkan mengambil masa lama, jadi saya minta kerjasama saudara kerana apabila imej itu baik, ia mudah sekali,” katanya.

Anwar berkata sekiranya tadbir urus, tatakelola dan imej baik dapat dikekalkan, masa depan negara akan lebih cerah. – BERNAMA


Lokasi HSA 2 diketahui dua tiga bulan lagi

JOHOR BAHRU: Hasil perbincangan Kementerian Kesihatan (KKM) dengan Kementerian Pertahanan (MINDEF) berhubung cadangan lokasi pembinaan Hospital Sultanah Aminah 2 (HSA 2) dijangka diketahui dalam dua atau tiga bulan lagi.

Menteri Kesihatan, Dr Zaliha Mustafa berkata, perbincangan dua kementerian itu berjalan lancar dan MINDEF turut mengambil maklum kepentingan dan keperluan pembinaan HSA 2 itu.

“Kita akan teruskan perbincangan, mungkin kita akan lihat dalam dua tiga bulan lagi dan jika selesai (perbincangan), kita tidak ada masalah (untuk bina HSA 2),” katanya kepada pemberita selepas majlis penyerahan fasiliti kesihatan Johor di HSA, hari ini.

Beliau berkata demikian ketika ditanya mengenai perkembangan perbincangan dengan MINDEF berhubung tanah milik MINDEF di kawasan Skudai yang dicadangkan untuk pembinaan HSA 2.

Turut hadir pada majlis itu Ketua Pengarah Kesihatan Datuk Dr. Muhammad Radzi Abu Hassan dan Pengerusi Jawatankuasa Kesihatan Negeri Johor Ling Tian Soon.

Selain itu, Dr Zaliha berkata, pihaknya akan memperhalusi cadangan membenarkan susu formula untuk pesakit kanser dibeli di hospital dengan harga lebih murah berbanding di pasaran.

“Kita kena tengok dahulu maklumat lanjut tentang susu apa, sesuai atau tidak sesuai untuk pesakit kanser dan sebagainya dan kalau perlu dan kalau ada kepentingan kepada pesakit kita akan perhalusi,” katanya.

Semalam, Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub dilaporkan, berkata akan berbincang dengan Menteri Kesihatan supaya pesakit dibenarkan membeli susu formula untuk pesakit kanser di hospital dengan harga lebih rendah.

Sementara itu, Menteri Besar Johor, Datuk Onn Hafiz Ghazi dalam hantaran di Facebook merakamkan ucapan terima kasih kepada KKM dan Dr Zaliha kerana mengadakan perbincangan bersama kerajaan negeri mengenai isu-isu kesihatan di Johor.

“Kerajaan negeri turut mengucapkan tahniah dan terima kasih KKM di atas penyerahan Klinik Kesihatan (Jenis 5) dengan kuarters Palong Timur; pembinaan bangunan baharu Makmal Patologi HSA dan Klinik Kesihatan (Jenis 3) dengan kuarters Taman Ungku Tun Aminah yang telah pun siap dan akan beroperasi tidak lama lagi, melibatkan perbelanjaan sebanyak RM73.5 juta,” katanya. – BERNAMA


Peminat Manchester United bantah pemilik kelab

PEMINAT Manchester United mengadakan bantahan terhadap pemilik kelab itu, kata beberapa kumpulan peminat di akaun media sosial mereka pada Isnin.

Protes terhadap pemilikan kelab bola sepak oleh keluarga Glazer dari Amerika itu berlaku di luar Stadium Old Trafford di Manchester menjelang perlawanan Liga Perdana menentang Wolves.

Dalam video yang disiarkan di media sosial oleh kumpulan peminat utama termasuk kumpulan The 1958 dan The Red Army, peminat kedengaran melaungkan “Kami mahu Glazers keluar.”

Peminat juga mempamerkan sepanduk bertulis “Kami Mahu Glazers Keluar” dan “Jual Kelab” dan mengumumkan bahawa protes akan diteruskan.

Pada November 2022, Glazers mengumumkan bahawa mereka sedang mempertimbangkan penjualan kelab itu.

Tetapi keluarga itu tidak menerima tawaran oleh pemilik bank Qatar, Sheikh Jassim dan jutawan British Jim Ratcliffe, yang berjumlah sekitar $6.3 bilion.

Ini menambah kekecewaan penyokong United, yang mengharapkan perpindahan baharu ke dalam pasukan, kerana keadaan itu masih belum dapat diselesaikan sehingga hari ini. – Anadolu

Author

Taufik Asmady Abdul Aziz

View all posts

View all posts


Misteri kehilangan terjawab, bapa temui mayat anak di bangunan lama

KOTA KINABALU: Misteri kehilangan seorang lelaki yang tidak pulang ke rumah sejak Rabu lalu terjawab apabila ditemui mati di sebuah bangunan lama di Jalan Sembulan kelmarin.

Lebih memilukan, mayat mangsa berusia 21 tahun yang bekerja sebagai pelayan restoran ditemui oleh bapanya sendiri kira-kira pukul 8 pagi selepas dua hari berusaha mencari anak lelakinya itu.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, pihaknya menerima maklumat berkenaan penemuan mayat seorang lelaki di kawasan bekas bangunan lama Jalan Sembulan.

Katanya, berdasarkan maklumat itu, sepasukan polis digerakkan ke lokasi kejadian dan menemui mayat mangsa dalam keadaan terbaring.

“Hasil pemeriksaan awal oleh doktor dari Unit Kecemasan Hospital Queen Elizabeth (HQE) mengesahkan kematian pada pukul 9.07 pagi dan dibahagian tangan kiri mangsa terdapat kesan luka dipercayai patah akibat terjatuh dari tempat tinggi.

“Siasatan di lokasi kejadian mendapati, bangunan lima tingkat berkenaan sudah lama ditinggalkan dan mangsa dipercayai naik ke tempat simpanan tangki air sebelum terjatuh,” katanya dalam kenyataan media hari ini.

Mengulas lanjut l, Mohd Zaidi berkata, terdapat kesan tapak kaki di kawasan tangga bangunan selain polis menemui alat ‘portable vapor’ dipercayai milik mangsa.

“Polis percaya tiada sebarang unsur jenayah dalam kejadian ini dan mangsa dipercayai terjatuh dari tingkat atas. Hasil siasatan di tempat kejadian oleh pasukan Forensik Ibu Pejabat Polis Kontinjen (IPK) Sabah tiada unsur-unsur jenayah dan tiad menemui sebarang senjata.

“Siasatan juga mendapati mangsa dilaporkan tidak pulang ke rumah selama dua hari sebelum ahli keluarga bertindak untuk mencari mangsa,” katanya.

Menurutnya, mayat mangsa sudah dibawa ke Jabatan Forensik Hospital Queen Elizabth (HQE) untuk proses bedah siasat dan kes diklasifikasikan sebagai laporan mati mengejut (SDR). – KOSMO

Authors

Media Variasi

View all posts

Diyana Rahip

View all posts

View all posts

View all posts


Kes bunuh: Tujuh individu termasuk pegawai, anggota polis didakwa

TAWAU: Tujuh individu terdiri daripada seorang pegawai kanan dan lima anggota polis serta seorang awam didakwa di Mahkamah Majistret di sini hari ini atas tuduhan membunuh dan bersubahat membunuh seorang lelaki pemandu e-hailing bulan lepas di sebuah ladang sawit di Tawau.

Lima anggota polis itu ialah Rosdi Rastam, 44, Dennis Enit, 44, Fabian Rungam, 43, Khairul Azman Bakar, 47, Mohd Azlan Sakaran, 39, dan orang awam Vivien Fabian, 34, didakwa dengan niat bersama membunuh Nurman Bakaratu, 61.

Seorang lagi tertuduh yang merupakan pegawai kanan polis, Datuk Mat Zaki Md Zain, 58, didakwa bersubahat dengan enam individu itu untuk membunuh lelaki tersebut.

Semua tertuduh didakwa melakukan kesalahan itu di sebuah ladang kelapa sawit berdekatan Jalan Anjur Juara, Jalan Apas Batu 5, Tawau antara 7.30 malam hingga 11.30 malam pada 13 Jan lalu.

Enam individu itu dituduh mengikut Seksyen 302 Kanun Keseksaan dibaca bersama Seksyen 34 kanun yang sama manakala Mat Zaki didakwa di bawah Seksyen 109 Kanun Keseksaan yang dibaca bersama Seksyen 302 Kanun, yang kedua-duanya memperuntukkan hukuman mati jika sabit kesalahan.

Tiada pengakuan direkodkan daripada semua tertuduh selepas pertuduhan dibacakan di hadapan Majistret Dzul Elmy Mohd Yunus serta tiada jaminan ditawarkan kepada tertuduh dan mahkamah menetapkan sebutan semula kes pada 11 April ini.

Pasukan pendakwaan terdiri daripada Timbalan Pendakwa Raya (DPP), Muhamad Iskandar Ahmad, DPP Khairul Azreem Mamat, DPP Muhammad Ilmami Ahmad, DPP Rohaiza Abdul Rahman dan DPP Mohammad Fakhrurazzi Ahmad Salim.

Tertuduh Rosdi diwakili peguam Kamarudin Mohamad Chinki serta Timothy Daut manakala Khairul Azman diwakili peguam Chen Wen Jye, Ram Singh dan Kimberly Ye bagaimanapun lima lagi tertuduh tidak diwakili peguam.

Sementara itu, tiga lagi individu yang dibawa ke mahkamah membabitkan kes sama diberi bon jaminan untuk hadir sebagai saksi pendakwaan iaitu orang awam, Shim Vui Nyen dan dua anggota polis, Usman Lanaga dan John Kennedy Sanggah.

Dzul Elmy menetapkan bon jaminan masing-masing RM20,000 untuk dua saksi polis manakala RM10,000 bagi saksi awam.

Terdahulu, lori polis yang membawa kesemua tertuduh tiba di pekarangan mahkamah Tawau dengan kawalan ketat polis dan bergari pada 1.48 tengah hari sebelum prosiding bermula pada 2.50 petang.

Pada 30 Januari lalu, seorang penganggur Nurima Juli, 33, didakwa di Mahkamah Majistret Tawau atas pertuduhan membunuh Nurman di ladang sawit berhampiran Jalan Anjur Juara, Jalan Apas, Batu 5, di sini antara 7.30 dan 9 malam, 13 Jan lepas. – BERNAMA


PM tegaskan kasut mahalnya pemberian Sultan Johor

CYBERJAYA: Kasut Perdana Menteri, Datuk Seri Anwar Ibrahim yang didakwa berharga lebih RM5,500 merupakan pemberian Sultan Johor, Sultan Ibrahim ibni Almarhum Sultan Iskandar dua tahun lalu.

Terdahulu, tular di media sosial, warga maya mempersoalkan mengenainya selepas Anwar dilihat memakai kasut Major Loafer itu dalam gambar beliau menyambut ketibaan Sultan Brunei, Hassanal Bolkiah ibni Omar Ali Saifuddien III pada Isnin lalu.

Menjawab kepada isu tersebut, Anwar membalas komen terhadap seorang pengguna Twitter yang membangkitkan isu kasut tersebut dalam Twitternya pada Selasa.

“Ia pemberian Tuanku Sultan Johor 2 tahun yang lalu. Saudara nak persoal saya tidak mengapa, tapi jangan bawa naratif fitnah,” tegas Anwar.

Ia pemberian Tuanku Sultan Johor 2 tahun yang lalu. Saudara nak persoal saya tidak mengapa, tapi jangan bawa naratif fitnah. https://t.co/lLOYqxtrr3

— Anwar Ibrahim (@anwaribrahim) November 29, 2022

Ciapan Twitter netizen tersebut menyindir Anwar susulan beliau menolak menggunakan kereta Mercedes S600 untuk urusan rasmi, namun dilihat memakai kasut jenama mewah yang berharga kira-kira RM5,500.

Untuk rekod, Anwar menolak menggunakan kereta tersebut yang telah dibeli dan diperoleh Jabatan Perdana Menteri (JPM), serta akan menggunakan apa saja kenderaan sedia ada di pejabat bagi kegunaan harian.

Menurut beliau, langkah tersebut diambil kerana tidak mahukan sebarang perbelanjaan baharu dibuat ke atas beliau.

Author

Faridah Amiratul

View all posts

View all posts


Tragedi tanah runtuh: Seramai 29 mangsa adalah kanak-kanak

BATANG KALI: Seramai 29 daripada keseluruhan 94 mangsa yang terlibat dalam insiden tanah runtuh di tapak perkhemahan Father’s Organic Farm, Gohtong Jaya dekat sini, adalah kanak-kanak.

Mengikut data dari Pusat Kawalan Operasi Bencana (PKOB) di sini, jumlah itu meliputi 17 kanak-kanak yang berada di Sektor A (Hillview) ketika kejadian, tiga di Sektor B (Farmview) dan sembilan lagi di Sektor C (Riverside).

Bagaimanapun daripada jumlah itu, tidak dapat dipastikan jumlah sebenar kanak-kanak yang terkorban dalam insiden berkenaan.

Data itu menunjukkan ia melibatkan 65 orang dewasa meliputi 25 orang yang berada di Sektor A, sembilan (Sektor B), 17 (Sektor C) dan 14 pekerja tapak perkhemahan itu yang berada di Sektor D (Green House).

Berdasarkan data itu juga setakat ini, 21 mayat telah ditemukan di Sektor A dan tiga lagi di Sektor C dengan dua daripadanya adalah wanita dan seorang kanak-kanak.

Tragedi tanah runtuh pada 2.42 pagi Jumaat lepas di tapak perkhemahan itu setakat ini menyaksikan 61 selamat, 24 nyawa terkorban dan sembilan lagi mangsa masih hilang.

Operasi mencari dan menyelamatkan mangsa yang hilang diteruskan bermula 8 pagi tadi, dengan kekuatan seramai 115 anggota dan pegawai daripada pelbagai agensi selain dibantu anjing dari Unit Anjing Pengesan (K9). – BERNAMA


Tekan ‘like’ dapat RM5, tapi rugi hampir RM390,000

KUANTAN: Seorang penyelia jururawat kerugian RM387,035 selepas terpedaya dengan tawaran kerja sambilan secara dalam talian yang menawarkan bayaran lumayan.

Ketua Polis Pahang, Datuk Seri Yahaya Othman berkata, berdasarkan laporan, wanita berusia 46 tahun yang bekerja di luar negara itu menerima pesanan melalui aplikasi WhatsApp menawarkan kerja sambilan terbabit pada 11 September lalu.

Katanya, dengan hanya menekan butang ‘like’ di aplikasi Instagram yang diberikan, mangsa ditawarkan komisen sebanyak RM5 bagi setiap tugasan.

“Selepas berjaya menyelesaikan lima tugasan, mangsa menerima wang komisen berjumlah RM25.

“Mangsa kemudian ditawarkan satu tugasan prabayar dengan membuat pembayaran dan menerima keuntungan lebih tinggi.

“Mangsa hanya tersedar selepas membuat 36 transaksi berjumlah RM387,035 kepada 21 akaun dalam tempoh 13 hari mulai 11 September lalu.

“Siasatan mendapati mangsa menggunakan wang simpanan sendiri, pinjaman rakan dan ahli keluarga untuk semua transaksi yang dibuat. Kes disiasat mengikut Seksyen 420 Kanun Keseksaan,” katanya dalam kenyataan hari ini.

Susulan itu, Yahaya menasihati masyarakat tidak mudah terpengaruh dengan tawaran pekerjaan melalui laman media sosial yang menjanjikan pulangan lumayan.

Beliau berkata, orang ramai perlu membuat semakan nombor akaun yang diterima bagi pada pautan https://semakmule.rmp.gov.my/ terlebih dulu sebelum membuat sebarang transaksi bagi mengelak ditipu. – Berita Harian

Author

Media Variasi

View all posts

View all posts


Peguam SM Faisal cuti sakit, mahkamah tangguh bicara kes gangguan

KUALA LUMPUR: Mahkamah Sesyen Kuala Lumpur hari ini menangguhkan prosiding gangguan yang difailkan oleh jutawan Datuk SM Faisal SM Nasimuddin terhadap bekas isterinya, Emilia Hanafi.

Ia berikutan peguamcara Faisal cuti sakit dan meminta agar kes dilapangkan. SM Faisal tidak hadir hari ini.

Peguam, Amer Ashrhaf dari firma guaman Nizam Bashir & Associates
mewakili Emilia.

“Mahkamah menetapkan prosiding bersambung pada Jumaat ini,” katanya kepada MEDIA VARIASI.

Bersama Amer, pelatih dalam kamar mewakili SM Faisal pada kes hari ini, bagaimanapun ahli perniagaan itu tidak hadir.

Turut hadir, wakil Persatuan Pengguna Islam Malaysia (PPIM), Gulab Jan Fazal Eladi.

Terdahulu, mahkamah telah menolak injuksi sementara yang difailkan Faisal pada 22 Julai lalu bagi memohon ganti rugi dan perintah menghalang Emilia memuat naik sebarang kata-kata ataupun ‘posting’ di semua platform media sosial serta media massa.

Pihak plaintif turut memohon agar Emilia agar tidak menulis sebarang status kes Mahkamah Syariah dan juga di Mahkamah Sivil.

Plaintif (Faisal) secara umumnya mendakwa Emilia telah membuat kekacauan kepadanya, keluarganya dan reputasinya susulan perkara-perkara yang didakwa tersebut, yang mana Emilia telah menafikan sekeras-kerasnya.

Menerusi tuntutan itu juga, plaintif memfailkan suatu permohonan untuk mendapatkan perintah halangan ataupun injunksi interim terhadap Emilia sementara prosiding kes.

Plaintif juga memohon Emilia berada dalam lingkungan 500 meter daripadanya, wakilnya, keluarganya, serta premis-premis kediamannya dan perniagaannya.

Namun dengan keputusan Mahkamah berkenaan semua tuntutan itu tidak boleh diteruskan.

Barisan peguam yang mewakili Emilia selain Amer adalah Nizam Bashir dan Azad Akhbar Khan.

Terdahulu, Faisal turut memfailkan saman terhadap penyanyi rap Caprice dan aktivis, Mona Din berikutan menulis kes Emilia di media sosial masing-masing.

Isteri ahli perniagaan terkenal itu dipenjara selama tujuh hari di atas kesalahan gagal mematuhi perintah Mahkamah Tinggi Syariah Kuala Lumpur berhubung tarikh lawatan ketiga-tiga anak mereka.

Setelah dibebaskan, Faisal memfailkan tuntutan harta sepencarian daripada Emilia berhubung satu per empat bahagian kediaman kelamin mereka sepanjang tempoh perkahwinan.

Author

Tun Puteh Wanti

View all posts

View all posts